ส่วนที่ 1

การประกอบธุรกิจ

1. นโยบายและภาพรวมการประกอบธุรกิจ

บริษัทพรีเมียร์ มาร์เก็ตติ้ง จำกัด (มหาชน) จดทะเบียนจัดตั้งเมื่อวันที่ 28 กรกฎาคม 2520
ในนาม บริษัท พรีเมียร์ มาร์เก็ตติ้ง จำกัด ด้วยทุนจดทะเบียนเริ่มแรก 1 ล้านบาท
ในระยะแรกดำเนินธุรกิจด้านการตลาด ส่งเสริมการขาย และจัดจำหน่ายสินค้าประเภทขนมขบเคี้ยว
สินค้าอุปโภคบริโภค ต่อมาได้จดทะเบียนเป็นบริษัทมหาชนจำกัด เมื่อวันที่ 20 กรกฎาคม 2550
และเข้าเป็นบริษัทจดทะเบียนในตลาดหลักทรัพย์แห่งประเทศไทย เมื่อวันที่ 27 พฤษภาคม 2551
ด้วยทุนจดทะเบียนและชำระแล้ว 650 ล้านบาท

เมื่อวันที่ 23 สิงหาคม 2553
ที่ประชุมคณะกรรมการบริษัทได้มีมติอนุมัติโครงการซื้อหุ้นคืนเพื่อการบริหารทางการเงิน
จำนวนไม่เกิน 65 ล้านหุ้น (มูลค่าตราไว้หุ้นละ 1 บาท) หรือคิดเป็นไม่เกินร้อยละ 10
ของหุ้นที่จำหน่ายได้แล้วทั้งหมด โดยกำหนดวงเงินซื้อคืนหุ้นสูงสุดไม่เกิน 130 ล้านบาท
บริษัทได้ดำเนินการซื้อหุ้นคืนในตลาดหลักทรัพย์แห่งประเทศไทยตั้งแต่วันที่ 8 กันยายน 2553 ถึงวันที่
7 มีนาคม 2554 โดยหุ้นที่ซื้อคืนแล้วมีจำนวนรวมทั้งสิ้น 51,754,700 หุ้น คิดเป็นร้อยละ 7.96
ของหุ้นที่จำหน่ายได้แล้วทั้งหมด

ปัจจุบันบริษัทประกอบธุรกิจจัดจำหน่ายและเป็นตัวแทนจำหน่ายสินค้าอุปโภคและบริโภค
สินค้าภายใต้การจัดจำหน่ายและเป็นตัวแทนจำหน่ายของบริษัท แบ่งออกเป็น 5 กลุ่มผลิตภัณฑ์ ได้แก่
ผลิตภัณฑ์ขนมขบเคี้ยว ผลิตภัณฑ์อาหารและเครื่องดื่ม ผลิตภัณฑ์ลูกอม ผลิตภัณฑ์ยาและอาหารเสริม
ผลิตภัณฑ์ของใช้ส่วนตัวและของใช้ในครัวเรือน
โดยจำหน่ายผ่านช่องทางการขายที่ครอบคลุมร้านค้ากว่า 30,000 แห่งทั่วประเทศ

บริษัทยึดปรัชญาในการดำเนินธุรกิจของกลุ่มบริษัท กล่าวคือ ธุรกิจก้าวหน้า พนักงานมั่นคง
สังคมยั่งยืน ควบคู่กับความพึงพอใจของลูกค้า มุ่งเน้นเรื่อง คุณภาพ คือ
การใส่ใจในคุณภาพทุกขั้นตอน ตั้งแต่การเลือกสรรวัตถุดิบคุณภาพ
กระบวนการผลิตที่ได้มาตรฐานสากล และ คุณค่า คือ
นำเสนอสินค้าที่มีคุณค่าและคุณประโยชน์ต่อผู้บริโภค
บริษัทจึงได้จัดให้มีระบบการตรวจสอบสภาพและควบคุมคุณภาพผลิตภัณฑ์จากผู้ผลิตสินค้าที่บริษัทคัดเลือกมาจัดจำหน่ายอย่างเคร่งครัด
รวมถึงการพิจารณาจากการรับรองมาตรฐานคุณภาพต่างๆของผลิตภัณฑ์อีกด้วย
ทั้งนี้เพื่อสร้างความมั่นใจให้ผู้บริโภคถึงคุณภาพและมาตรฐานของผลิตภัณฑ์ภายใต้การจัดจำหน่ายของบริษัท

อันสะท้อนมาสู่การกำหนด วิสัยทัศน์ พันธกิจหลัก เป้าหมาย และความมุ่งมั่นขององค์กร(Brand
Essence) ดังนี้

วิสัยทัศน์ : มุ่งมั่นเป็นบริษัทชั้นนำของคนไทย  

ในธุรกิจจัดจำหน่ายสินค้าอุปโภคบริโภค

        ด้วยการส่งมอบสินค้าที่มีคุณค่าพร้อมคุณภาพ

เพื่อสร้างสมดุลระหว่างธุรกิจ พนักงานและสังคมที่ยั่งยืนร่วมกัน

พันธกิจหลัก :

-   นำเสนอสินค้าและบริการที่มีคุณค่าพร้อมคุณภาพ โดยมีผู้บริโภคเป็นศูนย์กลาง

-   สนับสนุนแนวคิดสร้างสรรค์และผลักดันให้เกิดการพัฒนาในทุกด้านอย่างต่อเนื่อง

-   ดำเนินงานโดยคำนึงถึงผลลัพธ์ที่เป็นประโยชน์ต่อผู้มีส่วนได้ส่วนเสียทุกฝ่าย

-   ส่งเสริมการผสานความรู้และประสบการณ์ระหว่างกัน เพื่อยกระดับมาตรฐานการปฏิบัติงาน

-   ยึดหลักธรรมาภิบาลในการดำเนินธุรกิจ ส่งเสริมความมีคุณธรรมและจริยธรรมในวิถีแบบคนไทย

  ตลอดจนมีความรับผิดชอบต่อสังคมและชุมชนที่เกี่ยวข้อง

เป้าหมายของบริษัท

บริษัทกำหนดทิศทางการดำเนินธุรกิจในการสร้างความเติบโตอย่างต่อเนื่องและมั่นคงใน 4
แนวทางหลัก ดังนี้

-   การรักษาและเพิ่มความเข้มแข็งฐานธุรกิจที่มีอยู่ในปัจจุบัน ทั้งธุรกิจในและนอกกลุ่มอาหาร

  (Food และ Non-Food) ที่มีการเติบโตอย่างต่อเนื่องในแต่ละปี

-   การพัฒนาธุรกิจและแนะนำสินค้าใหม่ๆ โดยการอาศัยความเข้มแข็งของระบบการจัดจำหน่ายที่

  บริษัทมีอยู่ในปัจจุบัน

-   การเปิดตลาดใหม่ โดยเฉพาะตลาด AEC – Asean Economic Community
    โดยเน้นสินค้าที่เป็น

  ตราสินค้าของบริษัทและบริษัทย่อยเอง

-   การมองหาโอกาสใหม่ๆทางธุรกิจ ด้วยการร่วมทุนกับพันธมิตรที่มีความรู้ความสามารถ

ความมุ่งมั่นขององค์กร (Brand Essence) :

“ ส่งมอบคุณค่า อย่างมีคุณภาพ (The Delivery of Value with Quality) ”

พัฒนาการและการเปลี่ยนแปลงที่สำคัญในปี 2556

-   บริษัทวางตลาด ผลิตภัณฑ์ใหม่และผลิตภัณฑ์รสชาติใหม่ ในแต่ละกลุ่มผลิตภัณฑ์ ดังนี้

ผลิตภัณฑ์ขนมขบเคี้ยว สินค้าใหม่และรสชาติใหม่ในกลุ่มนี้ ได้แก่

- ทาโร รสปลาย่างญี่ปุ่น และ ทาโรอบกรอบ รสเข้มข้น และ รสบาร์บีคิว

- ขนมข้าวโพดอบกรอบ - โคโคริ ริง ชีส โคโคริ ป๊อป ชีส และ บิ๊กคาด้า ชีส

- ขนมถั่วลันเตาอบกรอบ – บัน บัน รสปูผัดผงกระหรี่

- ข้าวเกรียบกุ้ง - คาลบี้ รสพริกไทยดำ

- มันฝรั่งแท่งทอดกรอบ - แจ็กซ์ เวจจี้ และ แจ๊กซ์ เลมอน

- มะขามหวานแปรรูป – จิ๊ดจ๊าด มะขามสะดุ้ง รสบ๊วย และ รสแซป

ผลิตภัณฑ์อาหารและเครื่องดื่ม สินค้าใหม่ในกลุ่มนี้ ได้แก่

- “พรานทะเล” ข้าวมือถือ – บะจ่างสูตรฮ่องกง ข้าวผัดพะแนงหมู และ ข้าวผัดไก่กุนเชียง

- กาแฟกระป๋อง – เพรียว คอฟฟี่

- ซอสปรุงสำเร็จ – รสพริกไทยดำและรสสาหร่าย ตราคิงส์ คิทเช่น (KK)

- ทูน่าครีบเหลืองในน้ำมันทานตะวัน – ตราคิงส์ คิทเช่น (KK)

- น้ำว่านหางจระเข้ - อโล เวร่า ตราเซ็ปเป้

- ผลิตภัณฑ์เสริมอาหาร - บิวติ ชอท ตราเซ็ปเป้

ผลิตภัณฑ์ลูกอม สินค้าใหม่และสินค้ารสชาติใหม่ในกลุ่ม ได้แก่

- ลูกอมช็อกโกแล็ต – ช็อคโก บี้

- ลูกอมที่มีคุณสมบัติช่วยบรรเทาการระคายคอ – คอริฟินซี เลมอนฮันนี่ และ คอริฟินซีลิมิเต็ด

- ลูกอม - โอเล่ ซูเปอร์สตรอเบอร์รี่ โอเล่ กีวีแอปเปิ้ล และ โอเล่ กลิ่นมะนาวโซดา

- ลูกอมเคี้ยวหนึบผสมผลไม้รวม – ฟรุ๊ต เทน

ผลิตภัณฑ์ของใช้ส่วนตัวและของใช้ในครัวเรือน สินค้าใหม่ในกลุ่มนี้ ได้แก่

- ผลิตภัณฑ์เปลี่ยนสีผม - บิวตี้ลาโบ้ และ บีเง็น อีซี่แอนด์เนเชอรัล

-   บริษัทลงนามเซ็นต์สัญญาเป็นคู่ค้า กับ บริษัท โอสถสภาไทโช ฟาม์มาซูติคัล

-   บริษัทได้รับการแต่งตั้งจาก บริษัท B-ONE จำกัด ให้เป็นผู้จัดจำหน่ายผลิตภัณฑ์ลูกอมช็อคโกแลต
    ตรา “ช็อคโก-บี้”

-   บริษัทได้รับการแต่งตั้งจาก บริษัท เซ็ปเป้ จำกัด (มหาชน)
    ให้เป็นผู้จัดจำหน่ายผลิตภัณฑ์น้ำผลไม้ผสมวุ้นมะพร้าวตรา “โมกุ โมกุ”
    ผลิตภัณฑ์น้ำว่านหางจระเข้ตรา “เซ็ปเป้อโล เวร่า” ผลิตภัณฑ์เสริมอาหารตรา “เซปเป้บิวติ
    ชอท” ผลิตภัณฑ์กาแฟปรุงสำเร็จชนิดผงและชนิดบรรจุกระป๋องตรา “เพียว”

-   บริษัทได้รับการคัดเลือกให้เป็น “1 ใน 53
    บริษัทจดทะเบียนในตลาดหลักทรัพย์ที่มีความโดดเด่น

  ในเชิงคุณภาพและปริมาณ”

-   บริษัทได้รับรางวัล “คู่ค้าที่มีอัตราการเติบโตทางการค้า 1 ใน 50 อันดับแรก”

  จากบริษัท ซี พี ออลล์ จำกัด (มหาชน)

-   บริษัท พี.เอม.ฟูด จำกัด – บริษัทย่อย ได้รับ

  - ใบรับรองมาตรฐานการป้องกันแก้ไขปัญหายาเสพติดในสถานประกอบการ ประจำปี 2556

  - รางวัล “โครงการพัฒนาโรงงานอุตสาหกรรมที่มีความรับผิดชอบต่อสังคมอย่างมีส่วนร่วม

  (CSR – DIW)”

  - รางวัล “สถานประกอบการดีเด่นด้านแรงงานสัมพันธ์และสวัสดิการแรงงาน ประจำปี 2556

สถานประกอบการขนาดกลาง ประเภทมีสหภาพ”

- ห้องปฎิบัติการเคมีและห้องปฎิบัติการจุลชีววิทยา ได้รับการรับรองมาตรฐาน GLP (Good Lab

Practice) ภายใต้การรับรองโดยกรมประมง ซึ่งมาตรฐาน GLP แสดงถึงบริษัทมีแนวทางปฏิบัติที่ดี

ของห้องปฏิบัติการที่มีการวางแผนและกิจกรรมการทำงานอย่างเป็นระบบ ทำให้มั่นใจได้ว่าผล

วิเคราะห์จากห้องปฏิบัติการดังกล่าวเป็นที่น่าเชื่อถือ สามารถตรวจสอบได้

- การรับรองมาตรฐานอุตสาหกรรมสีเขียว (Green Industry) ระดับ 3
จากกระทรวงอุตสาหกรรม

ว่าด้วยการบริหารจัดการสิ่งแวดล้อมอย่างเป็นระบบ มีการติดตามประเมินผล และทบทวนเพื่อการ

  พัฒนาอย่างต่อเนื่อง

-   บริษัท พรีเมียร์ แคนนิ่ง อินดัสตรี้ จำกัด – บริษัทย่อย ได้รับ

- การรับรองมาตรฐานอุตสาหกรรมสีเขียว (Green Industry) ระดับ 3
จากกระทรวงอุตสาหกรรม

ว่าด้วยการบริหารจัดการสิ่งแวดล้อมอย่างเป็นระบบ มีการติดตามประเมินผล และทบทวนเพื่อการ

พัฒนาอย่างต่อเนื่อง

-   บริษัทได้รับรางวัล “สุดยอด 200 บริษัทขนาดกลางและขนาดเล็กในภูมิภาคเอเชียแปซิฟิก

  (Asia’s 200 Best Under a Billion)” จากนิตยสาร Forbes Asia

-   บริษัทได้รับรางวัลดีเด่น “ด้านผลการดำเนินงาน” (Outstanding Company
    Performance Awards)

  ในหมวดบริษัทจดทะเบียนในตลาดหลักทรัพย์ที่มีมูลค่าหลักทรัพย์ตามราคาตลาดระหว่าง 2,000 –

  10,000 ล้านบาท จากงาน SET Awards 2013

-   กรรมการผู้จัดการบริษัท - ดร.สมชาย ชุณหรัศมิ์ ได้รับรางวัลผู้บริหารสูงสุดดีเด่น
    (Outstanding CEO

  Awards) จากงาน SET Awards 2013

-   จ่ายเงินปันผลระหว่างกาลจากผลการดำเนินงวด 6 เดือน ตั้งแต่วันที่ 1 มกราคม 2556
    ถึงวันที่ 30

มิถุนายน 2556 ให้กับผู้ถือหุ้นในอัตรา 0.19 บาทต่อหุ้น เป็นจำนวนเงินรวมทั้งสิ้น 113,666,607

บาท ในเดือน กันยายน 2556

-   บริษัทอยู่ระหว่างดำเนินการยื่นขอรับประกาศนียบัตรรับรองฐานะสมาชิกแนวร่วมปฎิบัติของภาค

  เอกชนไทยในการต่อต้านทุจริต จากคณะกรรมการแนวร่วมปฎิบัติในการต่อต้านการทุจริตในภาค

  เอกชนไทยภายในไตรมาสแรกปี 2557

โครงสร้างการถือหุ้นของกลุ่มบริษัท

โครงสร้างของบริษัท พรีเมียร์ มาร์เก็ตติ้ง จำกัด (มหาชน) และบริษัทย่อย ณ วันที่ 31 ธันวาคม
2556

บริษัท พรีเมียร์ มาร์เก็ตติ้ง จำกัด (มหาชน)
ประกอบธุรกิจจัดจำหน่ายและเป็นตัวแทนจำหน่ายสินค้าอุปโภคและบริโภค ซึ่งแบ่งได้เป็น 5
กลุ่มผลิตภัณฑ์ ได้แก่ ผลิตภัณฑ์ขนมขบเคี้ยว ผลิตภัณฑ์อาหารและเครื่องดื่ม ผลิตภัณฑ์ลูกอม
ผลิตภัณฑ์ยาและอาหารเสริม ผลิตภัณฑ์ของใช้ส่วนตัวและของใช้ในครัวเรือน
โดยสินค้าที่บริษัทจัดจำหน่ายเป็นการจำหน่ายในประเทศทั้งหมด
ผ่านช่องทางการจัดจำหน่ายต่างๆทั้งช่องทางการจำหน่ายแบบร้านค้าสมัยใหม่ (Modern Trade)
ช่องทางร้านค้าแบบดั้งเดิม (Traditional Trade) และรถขายเงินสด (Cash Van)
โดยมีร้านค้ากว่า 30,000 แห่งทั่วประเทศติดต่อค้าขายโดยตรงกับบริษัท

บริษัทมีเงินลงทุนในบริษัทย่อย 3 แห่ง คือ บริษัท พี.เอม.ฟูด จำกัด (PMF) บริษัท พรีเมียร์
แคนนิ่งอินดัสตรี้ จำกัด (PCI) และบริษัท พรีเมียร์ โฟรเซ่น โพรดักส์ จำกัด (PFP)
ซึ่งบริษัทถือหุ้นในสัดส่วนร้อยละ 100 ของทุนจดทะเบียนและเรียกชำระแล้วในแต่ละบริษัท
บริษัทย่อยทั้ง 3 แห่ง ประกอบธุรกิจดังนี้

1. บริษัท พี.เอม.ฟูด จำกัด (PMF) ผลิตและจำหน่ายสินค้าประเภทปลาเส้นและปลาแผ่น
ที่รู้จักกันในชื่อ “ปลาสวรรค์ทาโร” ผลิตภัณฑ์ของ PMF มีการจำหน่ายทั้งในและต่างประเทศ
และได้มอบหมายให้บริษัท พรีเมียร์ มาร์เก็ตติ้ง จำกัด (มหาชน)
เป็นผู้จัดจำหน่ายภายในประเทศแต่เพียงผู้เดียว

2. บริษัท พรีเมียร์ แคนนิ่ง อินดัสตรี้ จำกัด (PCI)
ผลิตและจำหน่ายผลิตภัณฑ์ปลาทูน่าและผลิตภัณฑ์อาหารทะเล (Sea Food) สำเร็จรูปอื่นๆ บรรจุถุง
(Pouch) และบรรจุกระป๋อง (Canned) สำหรับอาหารคนและสัตว์เลี้ยงภายใต้ตราสินค้าของลูกค้า
ผลิตภัณฑ์ทั้งหมดจะส่งออกไปจำหน่ายในต่างประเทศทั้งในเอเชีย ยุโรป และตะวันออกกลาง
นอกจากนี้ PCI ยังประกอบธุรกิจผลิตและจำหน่ายซอสมะเขือเทศ ซอสพริก และซอสปรุงรสอื่น
อันได้แก่ ซอสพริกไทยดำและซอสสาหร่าย รวมทั้งทูน่าบรรจุถุง (Pouch)
ภายใต้เครื่องหมายการค้า “คิงส์ คิทเช่น” โดยมอบหมายให้ บริษัท พรีเมียร์ มาร์เก็ตติ้ง จำกัด
(มหาชน) เป็นตัวแทนจำหน่ายสินค้าประเภทซอสแต่เพียงผู้เดียว

3. บริษัท พรีเมียร์ โฟรเซ่น โพรดักส์ จำกัด (PFP) ผลิตอาหารสำเร็จรูปแช่แข็ง
โดยผลิตตามคำสั่งซื้อของลูกค้า นอกจากนี้บริษัท ให้บริการรับฝากแช่ผลิตภัณฑ์ในห้องเย็น
รวมทั้งยังมีการพัฒนาโครงการใหม่ๆ เพื่อเพิ่มรายได้และผลตอบแทน

2. ลักษณะการประกอบธุรกิจ

2.1 โครงสร้างรายได้ของบริษัทและบริษัทย่อย

+-----------------+-------+------+-----+-----+-----+-----+-----+-----+
| ประเภทของรายได้  | ดำเนิน | %กา  | 2   |     | 2   |     | 2   |     |
|                 |       | รถือห | 556 |     | 555 |     | 554 |     |
|                 | ก     | ุ้นของ |     |     |     |     |     |     |
|                 | ารโดย | บริษัท |     |     |     |     |     |     |
+=================+=======+======+=====+=====+=====+=====+=====+=====+
|                 |       |      | ล้าน | %   | ล้าน | %   | ล้าน | %   |
|                 |       |      | บาท |     | บาท |     | บาท |     |
+-----------------+-------+------+-----+-----+-----+-----+-----+-----+
| ผลิต             | P     | 10   | 3,  | 76  | 2,  | 74  | 2,  | 75  |
| และจัดจำหน่ายสินค้า | M/PMF | 0.00 | 092 | .70 | 907 | .07 | 524 | .03 |
+-----------------+-------+------+-----+-----+-----+-----+-----+-----+
| ผลิตอาหารปลาทูน่า  | PCI   | 10   | 922 | 22  | 1,  | 25  | 810 | 24  |
| อ               |       | 0.00 |     | .87 | 003 | .55 |     | .09 |
| าหารทะเลสำเร็จรูป |       |      |     |     |     |     |     |     |
| และซอส          |       |      |     |     |     |     |     |     |
+-----------------+-------+------+-----+-----+-----+-----+-----+-----+
| ผล              | PFP   | 10   | 16  | 0   | 13  | 0   | 29  | 0   |
| ิตอาหารแช่แข็งและใ |       | 0.00 |     | .40 |     | .33 |     | .86 |
| ห้บริการพื้นที่ห้องเย็น |       |      |     |     |     |     |     |     |
+-----------------+-------+------+-----+-----+-----+-----+-----+-----+
| รายได้อื่น         | บริษัท  |      | 1   | 0   | 2   | 0   | 1   | 0   |
| (               | และบร |      |     | .03 |     | .05 |     | .03 |
| โอนกลับค่าเผื่อการด | ิษัทย่อย |      |     |     |     |     |     |     |
| ้อยค่าของเงินลงทุน) |       |      |     |     |     |     |     |     |
+-----------------+-------+------+-----+-----+-----+-----+-----+-----+
| รายได้รวม        |       |      | 4,  | 100 | 3,  | 100 | 3,  | 100 |
|                 |       |      | 031 | .00 | 925 | .00 | 364 | .00 |
+-----------------+-------+------+-----+-----+-----+-----+-----+-----+

2.2 การประกอบธุรกิจของแต่ละสายผลิตภัณฑ์

2.2.1 ธุรกิจจัดจำหน่ายและเป็นตัวแทนจำหน่ายสินค้า

1) ลักษณะผลิตภัณฑ์

บริษัท พรีเมียร์ มาร์เก็ตติ้ง จำกัด (มหาชน)
ทำธุรกิจการจัดจำหน่ายและการเป็นตัวแทนจำหน่ายสินค้าอุปโภคบริโภคมาเป็นเวลากว่า 36 ปี
จากความรู้ความชำนาญและการสร้างเครือข่ายการจัดจำหน่ายสินค้าผ่านร้านค้าประเภทต่างๆ
ไม่ว่าจะเป็นร้านค้าปลีกสมัยใหม่ ร้านขายส่งทั้งขนาดกลางและขนาดใหญ่
รวมทั้งร้านค้าปลีกย่อยที่มีอยู่ทั่วประเทศ
ทำให้บริษัทมีชื่อเสียงเป็นที่ยอมรับในวงการธุรกิจจัดจำหน่ายและตัวแทนจำหน่าย
และสามารถขยายขอบข่ายการดำเนินธุรกิจอย่างเข้มแข็งจวบจนทุกวันนี้

บริษัทได้แบ่งหมวดสินค้าที่รับผิดชอบอยู่ในปัจจุบันออกเป็น 5 กลุ่มผลิตภัณฑ์หลักๆ ดังต่อไปนี้

(1) กลุ่มผลิตภัณฑ์ขนมขบเคี้ยว (Snack Product Group)
สามารถแบ่งย่อยตามลักษณะแตกต่างของสินค้าจาก ผู้ผลิตแต่ละรายดังนี้

- บริษัท พี เอม ฟูด จำกัด (บริษัทย่อยของบริษัท) ผู้ผลิตปลาสวรรค์ ตราทาโร (Taro fish
snack) ที่ผลิตมาจากเนื้อปลาบดจากปลาทะเล
โดยสินค้าทุกชนิดจะผลิตภายใต้มาตรฐานที่เข้มงวดทุกขั้นตอน ในปัจจุบันนอกจากสินค้าตรา “ทาโร”
ที่รู้จักกันอย่างแพร่หลายแล้ว ยังมีสินค้าตรา “ทาโรฮีโร” และ“ทาโรเอ็กไซด์” อีกด้วย
โดยมีให้เลือกหลายรสชาติ ประกอบด้วย รสดั้งเดิม รสเข้มข้น รสบาร์บีคิว รสซุปเปอร์แซบ
รสสโมคกี้แซลมอน รสบาร์บีคิว&กิมจิ รสสาหร่ายเกาหลี รสปลาหมึกย่าง รสลาบปลาทะเล รสพิซซ่า
และรสปลาย่างญี่ปุ่น นอกจากนี้ยังมี ผลิตภัณฑ์ทาโรชุบน้ำจิ้ม รสน้ำจิ้มไก่และรสน้ำจิ้มเผ็ดเกาหลี
และผลิตภัณฑ์ “ทาโรอบกรอบ” รสเข้มข้นและรสบาร์บีคิว อีกด้วย

- บริษัท คาลบี้ธนาวัธน์ จำกัด ผู้ผลิตสินค้าขนมขบเคี้ยวภายใต้ตราสินค้าต่างๆ ได้แก่
ผลิตภัณฑ์ข้าวเกรียบกุ้งตรา “คาลบี้” มีหลายรสชาติ เช่น รสดั้งเดิม รสต้มยำ รสจัมโบ้โนริ
และรสพริกไทยดำ เป็นต้น ผลิตภัณฑ์

มันฝรั่งแท่งทอดกรอบตรา “แจ็กซ์” ที่มาพร้อมน้ำจิ้มหลากหลายรสชาติ ทั้งซอสมะเขือเทศ ซอสพริก
ซอสบาร์บีคิว ซอสมายองเนสครีม ซอสครีมเลมอน และซอสแนวหวานอย่าง มิลค์ช๊อกโกแลต
และมิลค์สตรอเบอรี่ รวมทั้งผลิตภัณฑ์แนวสุขภาพด้วยมันฝรั่งแท้ผสมผัก 3 ชนิด “แจ๊กซ์ – เวจจี้”
นอกจากนี้ยังมีผลิตภัณฑ์มันฝรั่งแท่งทอดกรอบชนิดปรุงรสชาติในตัวทั้งรสโนริสาหร่าย รสพิซซ่า
รสซอสมะเขือเทศ และรสอเมริกันเฟรนซ์ฟรายส์ ตรา “แจ็กซ์ มิกซ์”
ผลิตภัณฑ์ขนมถั่วลันเตาอบกรอบตรา “บันบัน” รสดั้งเดิม รสโนริวาซาบิ และรสปูผัดผงกระหรี่
และขนมมันเทศทอดกรอบตรา “โดเรมี” รสนมเย็น เป็นต้น

- บริษัท นำเชา (ประเทศไทย) จำกัด ผู้ผลิตขนมข้าวหอมมะลิอบกรอบปรุงรส (Jasmine Rice
Cracker) ภายใต้ตราสินค้า “ชินมัย” ปัจจุบันมี 2 รสชาติ ได้แก่ รสต้นตำรับ รสสาหร่ายปรุงรส

- บริษัท เอสแอนด์พี ซินดิเคท จำกัด (มหาชน) ผู้ผลิตสินค้าคุกกี้ภายใต้เครื่องหมาย “เดลิโอ”
ซึ่งได้รับความนิยมจากผู้บริโภคด้านรสชาติที่อร่อย และคุณภาพสินค้าได้มาตรฐาน
มีให้เลือกหลายรสชาติ ได้แก่ คุกกี้ข้าวโอ๊ต คุกกี้ชอคโกแลคชิพ คุกกี้บัทเทอร์ และ คุกกี้อัลมอนด์

- บริษัท 3 เอ็มฟูด โปรดักส์ จำกัด ผู้ผลิตผลิตภัณฑ์มะขามหวานแปรรูป ภายใต้ตราสินค้า “จี๊ดจ๊าด”
ซึ่งเกิดจากการนำเนื้อมะขามคลุกเคล้าด้วยบ๊วยผ่านกระบวนการผลิตที่สะอาดได้มาตรฐานพร้อมบรรจุภัณฑ์ทันสมัย
มี

ทั้งรสบ๊วย และรสแซบ และผลิตภัณฑ์ประเภทลูกอมเคี้ยวหนึบผสมผลไม้รวมตรา “ฟร๊ตุ-เทน”

- บริษัท เอส พี อาร์ ฟู้ด อินดัสทรี จำกัด ผู้ผลิตผลิตภัณฑ์ขนมข้าวโพดอบกรอบ ภายใต้ตราสินค้า
“โคโคริ” “โอโตริ” “โอเดนย่า” และ “บิ๊กคาด้า” ซึ่งเป็นสินค้าที่มีคุณภาพ มีประโยชน์
ใช้ข้าวและข้าวโพดเป็นวัตถุดิบหลัก และมีให้เลือกในหลากหลายรสชาติ

(2) ผลิตภัณฑ์อาหารและเครื่องดื่ม ได้แก่ ผลิตภัณฑ์อาหารประเภทซอสปรุงรส ผักและผลไม้ดอง
วุ้นเส้นและธัญพืช กาแฟปรุงสำเร็จ และอาหารพร้อมรับประทาน โดยสินค้าในกลุ่มนี้ ได้แก่

- บริษัท พรีเมียร์ แคนนิ่ง อินดัสตรี้ จำกัด (บริษัทย่อยของบริษัท) ผู้ผลิตซอสมะเขือเทศ ซอสพริก
และซอสปรุงสำเร็จ-รสพริกไทยดำและรสสาหร่าย ภายใต้เครื่องหมายการค้า “คิงส์ คิทเช่น”
(King’s Kitchen) หรือใช้ชื่อย่อว่า “KK” โดยคัดสรรวัตถุดิบคุณภาพดี
จึงเปี่ยมไปด้วยรสชาติที่อร่อยได้มาตรฐาน มีทั้งบรรจุขวด ถุง กระป๋อง และแกลลอน ในขนาดต่างๆ
เพื่อสนองตอบต่อความต้องการของผู้บริโภค และช่องทาง Catering
อันประกอบด้วยร้านอาหารและโรงแรม
นอกจากนี้ยังผลิตผลิตภัณฑ์ปลาทูน่าในน้ำมันดอกทานตะวันบรรจุถุง (Pouch) อีกด้วย

- บริษัท ลำปางฟู้ดโปรดักส์ จำกัด ผู้ผลิตสินค้าภายใต้เครื่องหมายการค้า “แม่จินต์”
และเครื่องหมายการค้าอื่นๆ เช่น “J.F.Farm” และ “LCC” ในการผลิตจะคัดสรรวัตถุดิบชั้นดี
พร้อมความใส่ใจในความสะอาดทุกขั้นตอน สินค้าที่จัดจำหน่าย ได้แก่ กระเทียมโทนดอง
กระเทียมดอง ขิงดอง ผักกาดดอง บ๊วยดอง มะนาวดอง ลูกชิด ไชโป้วหวาน และผลไม้กระป๋อง
เช่น ข้าวโพดหวาน เงาะ ลิ้นจี่ และลำไย เป็นต้น

- บริษัท บอดี้เชพ คอร์ปอเรชั่น กรุ๊ป จำกัด ผู้ผลิตกาแฟ ภายใต้เครื่องหมายการค้า “Body
Shape” สินค้าที่จัดจำหน่ายเป็นกาแฟสำเร็จรูปสำหรับผู้ควบคุมน้ำหนักและผู้ที่ห่วงใยสุขภาพ

- บริษัท ไทยฮา จำกัด (มหาชน) ผู้ผลิตสินค้าเกษตรบรรจุถุง
และสินค้าเกษตรแปรรูปภายใต้เครื่องหมายการค้า “ตราเกษตร” ซึ่งสินค้าที่บริษัทจัดจำหน่ายได้แก่
วุ้นเส้น ถั่วและงาบรรจุถุง น้ำส้มสายชูกลั่น โจ๊ก และวุ้นเส้นกึ่งสำเร็จรูป

- บริษัท ยูเนี่ยนโฟรเซน โปรดักส์ จำกัด
ผู้ผลิตอาหารแช่แข็งพร้อมรับประทานภายใต้เครื่องหมายการค้า “พรานทะเล”
ซึ่งประกอบด้วยสินค้าในกลุ่มข้าวต้ม ตราพรานทะเล ได้แก่ ข้าวต้มปลาต่างๆ ข้าวต้มกุ้ง
และข้าวต้มรวมมิตรทะเล และสินค้ากลุ่มข้าวต้ม ตราพรานไพร ได้แก่
ข้าวต้มหมูทรงเครื่องสูตรชาววัง ข้าวต้มไก่ทรงเครื่องสูตรชาววัง และข้าวต้มบะกุ๊ดเต๋
และสินค้ากลุ่มข้าวกล่องต่างๆ อาทิ ข้าวราดผัดกะเพราไก่ ข้าวราดผัดกะเพราหมู
ข้าวผัดกะเพราขี้เมาหมู ข้าวไข่เจียวกุ้งสับ และ เกี๊ยวกุ้งน้ำ เป็นต้น
นอกจากนี้ยังมีสินค้าพร้อมประทานในกลุ่มข้าวมือถือ ได้แก่ บะจ่างสูตรฮ่องกง ข้าวผัดพะแหนงหมู
และข้าวผัดกุนเชียง อีกด้วย

- บริษัท สินวารีพัฒนา จำกัด ผู้ผลิตน้ำปลาแท้ ซีอิ้วขาว และซอสหอยนางรม
ภายใต้เครื่องหมายการค้า “เมกาเซฟ”

- บริษัท เซ็ปเป้ จำกัด (มหาชน) ผู้ผลิตน้ำผลไม้ผสมวุ้นมะพร้าวภายใต้เครื่องหมายการค้า “โมกุ
โมกุ”และน้ำว่านหางจระเข้ ภายใต้เครื่องหมายการค้า “เซ็ปเป้อโล เวร่า”
และผลิตภัณฑ์เสริมอาหารภายใต้เครื่องหมายการค้า “เซปเป้บิวติ ชอท” มี 3
รสได้แก่รสเบต้า-กูลแคน รสคอลลาเจน และรสคลอโรฟิลล์ นอกจากนี้ยังเป็นผู้ผลิต

กาแฟปรุงสำเร็จชนิดผงและกาแฟบรรจุกระป๋อง สำหรับผู้ที่ห่วงใยสุขภาพภายใต้เครื่องหมายการค้า
“เพรียว”

(3) ผลิตภัณฑ์ลูกอม สินค้าในกลุ่มนี้ ได้แก่

- บริษัท โอสถสภา จำกัด ผู้ผลิตลูกอมเนื้อแข็ง (Hard Boiled Candy)
ภายใต้เครื่องหมายการค้า “โอเล่” ทุกรสและทุกขนาดบรรจุ สินค้าดังกล่าวมีรสผลไม้ต่างๆ เช่น
รสสตรอเบอรี่ รสเลมอน รสสละ รสกีวีแอปเปิ้ลซูเปอร์สตรอเบอร์รี่ และกลิ่นมะนาวโซดา เป็นต้น
นอกจากนี้ ยังมีสินค้าในกลุ่ม “โอเล่บิวตี้” ลูกอมเม็ดแข็งที่เพิ่มคุณประโยชน์ ไม่มีส่วนผสมของน้ำตาล
และเพิ่มสารคอลลาเจน “โอเล่ บิวตี้ วิ้งกี้อาย” ลูกอมแท่งเนื้อนุ่ม (Soft Candy) ผสมเนื้อผลไม้
ปราศจากน้ำตาล รสสตรอเบอร์รี่และรสกีวี และลูกอมเคี้ยวหนึบ “โอเล่ วิ้งกี้อายโกโก้ ฟรุต”
กลิ่นส้มผสมโก้โก้และกลิ่นสตรอเบอรี่ผสมโก้โก้

- ลูกอม “คอริฟิน-ซี” ลูกอมที่มีคุณสมบัติช่วยบรรเทาการระคายคอ ชุ่มคอ
ซึ่งบริษัทเป็นเจ้าของเครื่องหมายการค้า “คอริฟิน-ซี” มีรสชาติหลากหลาย เช่น รสเมนทอล
รสคลาสสิค รสเชอรี่มิ้นท์ รสสโนวี่มิ้นท์ และรสเลมอนฮันนี่ เป็นต้น

- บริษัท B-ONE จำกัด ผู้นำเข้าลูกอมช็อคโกแลตจากประเทศมาเลเชีย ภายใต้เครื่องหมายการค้า
“ช็อคโก-บี้”

(4) ผลิตภัณฑ์ยาและอาหารเสริม ได้แก่ ยาอม ยาธาตุ และผลิตภัณฑ์ดูแลสุขภาพ ผลิตโดยบริษัท
โอสถสภา จำกัด ประกอบด้วย พิมเสนเจล ยาธาตุ4 ยาแก้ปวดพาราเซต ผลิตภัณฑ์อาหารเสริม
ตราแบนเนอร์โปรตีน น้ำยาอุทัยทิพย์ ยูทิปเจล เม็ดอมตรา “โบตัน” แบบดั้งเดิม เม็ดอมตรา
“โบตันมิ้นท์บอล” รสดั้งเดิม รสนาโนไอซ์ รสมิกซ์เบอร์รี่ และลูกอมผสมวิตามินซี “โบตัน”
กลิ่นซุปเปอร์เลมอนและกลิ่นซุปเปอร์กีวีแอปเปิ้ล

(5) ผลิตภัณฑ์ของใช้ส่วนตัวและของใช้ในครัวเรือน (Personal Care and Household
Product) โดยสินค้าในกลุ่มได้แก่

- บริษัท สยามกรีน คอนซูเมอร์ โพรดักส์ จำกัด ผู้แต่งตั้งบริษัท พรีเมียร์ มาร์เก็ตติ้ง จำกัด
(มหาชน) เป็นผู้จัดจำหน่ายผลิตภัณฑ์ยาสีฟัน “ดาร์ลี่”
ผลิตภัณฑ์ยาสีฟันที่ได้รับความนิยมจากผู้บริโภคมานาน มีหลากหลายรสชาติ ทั้งรสดับเบิ้ลแอ็คชั่น
รสทีแคร์ รสเลมอนต์มิ้นไวท์ ดาร์ลี่เอนนาเมล โพรเทค และ ดาร์ลี่เอ็กซ์เปิร์ทไวท์

- บริษัท แจ๊กเจียอุตสาหกรรม (ไทย) จำกัด (มหาชน) ผู้ผลิตพลาสเตอร์ ตรา“เทนโซพล๊าส”
และ ตรา “ไทเกอร์พล๊าส” แป้งและสบู่หอมตรา“ตาบู” น้ำมันยูคาลิปตัสสเปรย์ตรา“จิงโจ้” และ
น้ำมันไฟแช็ค ตรา“รอนสัน”

- บริษัท โฮยู คอสเมติคส์ (ประเทศไทย) จำกัด ผู้ผลิตผลิตภัณฑ์เปลี่ยนสีผม (Hair Coloring)
ตรา“บีเง็น”(Bigen) ตรา “บิวทีน” (Beauteen) ตรา “บิวตี้ลาโบ้” (Beautylabo) ตรา
“Bigen Men’s Speedy Color” และตรา “บีเง็นอีซี่แอนด์เนเชอรัล” (Bigen
Easy&Natural)

2) คุณภาพและมาตรฐานของผลิตภัณฑ์ที่จำหน่าย

บริษัทเน้นให้ความสำคัญด้านคุณภาพและมาตรฐานของผลิตภัณฑ์ และสิ่งที่ยึดมั่นมาโดยตลอด คือ
“ต้องเป็นผลิตภัณฑ์ที่ให้คุณค่าและมีประโยชน์ต่อผู้ใช้สินค้าอย่างแท้จริง”
ดังนั้นบริษัทจึงได้จัดระบบการตรวจสอบสภาพและควบคุมคุณภาพผลิตภัณฑ์จากผู้ผลิตอย่างเคร่งครัด
บริษัทได้จัดตั้งหน่วยงานวิจัยและพัฒนาผลิตภัณฑ์ของบริษัท มีห้องทดลองและตรวจสอบคุณภาพผลิตภัณฑ์
พร้อมด้วยเครื่องมือและเทคโนโลยีที่ทันสมัย
ซึ่งทั้งหมดนี้เป็นสิ่งที่สร้างความมั่นใจให้แก่ผู้บริโภคถึงคุณภาพและมาตรฐานของผลิตภัณฑ์ภายใต้การจัดจำหน่ายของบริษัทมาตลอดระยะเวลาอันยาวนาน

นอกจากนี้ บริษัทยังมีระบบการจัดเก็บสินค้าที่ดีและมีมาตรฐาน
ซึ่งบริษัทให้ความสำคัญไม่น้อยไปกว่าส่วนงานอื่น โดยบริษัทได้จัดระบบการเก็บสินค้าที่มีความทันสมัย
สามารถตรวจเช็คสินค้าในคลังได้อย่างถูกต้อง แม่นยำ การจัดส่งสินค้าจึงมีความคล่องตัว สะดวก
รวดเร็ว สินค้าส่งถึงมือลูกค้าในสภาพสมบูรณ์และตรงตามกำหนดเวลา

3) การตลาดและการแข่งขัน

(1) สภาพการแข่งขันภายในอุตสาหกรรม

ในปัจจุบัน บริษัทพรีเมียร์ มาร์เก็ตติ้ง จำกัด (มหาชน)
จัดได้ว่าเป็นผู้จัดจำหน่ายสินค้าอุปโภคบริโภคชั้นนำแห่งหนึ่งในประเทศไทย
โดยมีบริษัทที่ดำเนินธุรกิจในลักษณะเดียวกัน เช่น บริษัท ดีทแฮล์ม จำกัด บริษัท เบอร์ลี่ ยุคเกอร์
จำกัด (มหาชน) ซึ่งแต่ละรายมีความชำนาญ มีกลยุทธ์การจำหน่ายสินค้า
และมีเครือข่ายในการจัดจำหน่ายครอบคลุมทั่วประเทศ
ดังนั้นการเข้ามาแข่งขันของผู้ประกอบการรายใหม่อาจทำได้ยาก เพราะจำเป็นต้องมีฐานข้อมูลลูกค้า
ช่องทางการจัดจำหน่ายให้กับร้านค้าต่างๆอย่างเข้มแข็ง
อีกทั้งมีความสัมพันธ์ที่ดีกับลูกค้ามาเป็นระยะเวลานาน
ซึ่งการลงทุนสร้างเครือข่ายการจัดจำหน่ายที่เข้มแข็งนั้น
ต้องอาศัยทีมงานการขายและการตลาดมืออาชีพ
ซึ่งเป็นส่วนสำคัญที่ทำให้ธุรกิจจัดจำหน่ายและเป็นตัวแทนจำหน่ายประสบความสำเร็จ

สำหรับธุรกิจขนมขบเคี้ยวมีสภาพการแข่งขันรุนแรง โดยมีผู้ประกอบการรายใหญ่ๆ
เป็นเจ้าตลาดในตลาดขนมขบเคี้ยวแต่ละประเภท เช่น ขนมขบเคี้ยวประเภทมันฝรั่ง มีบริษัท
ฟริโต-เลย์ จำกัด เป็นผู้นำตลาด ขนมขบเคี้ยวประเภทปลาสวรรค์ (Fish Snack) มีบริษัท
พี.เอม.ฟูด จำกัด ซึ่งเป็นผู้ผลิตปลาสวรรค์ภายใต้ตราสินค้า “ทาโร” เป็นผู้นำตลาด
โดยผู้นำแต่ละตลาดมีสินค้าที่มีความเข้มแข็งของแบรนด์สูง
ดังนั้นผู้ประกอบการรายใหม่ที่ต้องการเข้ามาสู่ธุรกิจขนมขบเคี้ยว
จะต้องใช้เงินลงทุนและมีค่าใช้จ่ายด้านการตลาดจำนวนมากเพื่อประชาสัมพันธ์และส่งเสริมการขายให้ผลิตภัณฑ์ได้รับการตอบรับที่ดีจากผู้บริโภค
นอกจากนี้การแข่งขันส่วนใหญ่ของผู้ประกอบการในตลาดขนมขบเคี้ยวจะเน้นการนำเสนอรสชาติความอร่อย
หรือแจกของแถม เพื่อจูงใจให้เด็ก วัยรุ่น ซึ่งเป็นลูกค้ากลุ่มเป้าหมายมีความสนใจบริโภค
และซื้อสินค้ามากขึ้น
ดังนั้นการคิดค้นและนำเสนอผลิตภัณฑ์ใหม่ๆออกสู่ตลาดจึงเป็นอีกวิธีหนึ่งในการกระตุ้นยอดขายและสร้างการจดจำของยี่ห้อให้อยู่ในใจของผู้บริโภคในระยะยาว

(2) แนวโน้มอุตสาหกรรมและการแข่งขัน

เพื่อเป็นการตอบสนองความต้องการของลูกค้าที่มีการเปลี่ยนแปลงอยู่ตลอดเวลา
จึงเป็นที่คาดหมายว่าผู้ผลิตสินค้าโดยเฉพาะสินค้าอุปโภคบริโภคจะยังคงแนะนำผลิตภัณฑ์ใหม่ๆ
ออกสู่ตลาด และต้องมีเครือข่ายในการกระจายสินค้าให้แก่ผู้บริโภคอย่างทั่วถึง
ดังนั้นผู้ผลิตเหล่านี้ย่อมเห็นถึงความจำเป็นในการว่าจ้างตัวแทนจัดจำหน่ายสินค้า
เพื่อที่จะสามารถควบคุมต้นทุนในการบริหารด้านการขายและการตลาดได้ดียิ่งขึ้น เช่น
ค่านำเข้าสินค้า (Listing Fee) ในช่องทางการค้าปลีกสมัยใหม่ (Modern Trade)
ค่าใช้จ่ายในการกระจายสินค้า ค่าส่งเสริมการขาย เป็นต้น
นอกจากนี้จากกระแสการบริโภคที่ห่วงใยสุขภาพมากขึ้น ทำให้ผู้ประกอบการต้องเร่งปรับปรุงผลิตภัณฑ์
หรือพัฒนาผลิตภัณฑ์ใหม่ๆ เพื่อให้ทันกับพฤติกรรมการผู้บริโภคที่มีการเปลี่ยนแปลงอยู่ตลอดเวลา

ในอีกด้านหนึ่งของการแข่งขันนั้น ผู้ผลิตขนมขบเคี้ยวต่างๆ
อาจต้องพิจารณาปัจจัยแวดล้อมที่อาจจะส่งผลกระทบต่อการเติบโตของตลาด คือ
การที่คณะกรรมการอาหารและยา หรือ อย. ได้ออกมาตรการเข้มงวดกับสินค้าขนมขบเคี้ยวมากขึ้น
เช่น การเพิ่มมาตรการควบคุมการโฆษณาขนมในรายการเด็ก
และการห้ามแจกของแถมในภาชนะบรรจุ เป็นต้น

อย่างไรก็ตามผลิตภัณฑ์ปลาเส้นตรา “ทาโร” ภายใต้การผลิตของบริษัท พี.เอม.ฟูด จำกัด
ไม่ได้รับผลกระทบในส่วนนี้ เนื่องจากเป็นสินค้าที่ผลิตจากเนื้อปลา ให้คุณค่าทางโภชนาการ
อุดมไปด้วยโปรตีนที่มีประโยชน์ต่อร่างกาย
จึงเป็นสินค้าที่ตอบรับกับกระแสการบริโภคในปัจจุบันที่เน้นอาหารเพื่อสุขภาพมากขึ้น

(3) กลยุทธ์การแข่งขัน

บริษัทเป็นผู้มีประสบการณ์และความเชี่ยวชาญในการจัดจำหน่ายสินค้าอุปโภคและบริโภคมาเป็นเวลานาน
สินค้าที่บริษัทจัดจำหน่ายเป็นสินค้าที่มีชื่อเสียงและเป็นที่นิยมของตลาด
บริษัทได้ให้ความสำคัญกับภาพลักษณ์ของสินค้าที่เน้นคุณภาพและเป็นประโยชน์ต่อผู้บริโภค
ในราคาที่เหมาะสมคุ้มค่าที่ลูกค้าสามารถหาซื้อได้

บริษัทมีกลยุทธ์การแข่งขันทางการตลาด ดังนี้

- เน้นประโยชน์ของผู้บริโภคที่ต้องได้รับทั้งคุณภาพ รสชาติ และคุณค่าทางโภชนาการ
โดยมีราคาเทียบเคียงได้กับคู่แข่งในตลาด

- เน้นการให้บริการที่ดีที่สุดแก่ลูกค้าเพื่อให้ลูกค้าเกิดความสะดวกสบายในการสั่งซื้อสินค้า
และการได้รับสินค้าอย่างรวดเร็วและตรงเวลา

- ลดความสูญเสียโอกาสในการขายของร้านค้าในกรณีที่สินค้าขาดสต็อก ด้วยการติดตามข้อมูล
วิเคราะห์และประเมินการขายอย่างใกล้ชิด เพื่อให้ร้านค้ามีสินค้าหมุนเวียนอย่างเพียงพอ

- จัดเตรียมสินค้าให้เพียงพอกับความต้องการของลูกค้า โดยการวางแผนการตลาดร่วมกับผู้ผลิต
รวมทั้งการวิเคราะห์และประเมินยอดขายและยอดสั่งซื้อเป็นระยะๆ

- วางแผนร่วมกับผู้ผลิตในการโฆษณา ส่งเสริมการขาย
และการจัดกิจกรรมร่วมกับร้านค้าอย่างต่อเนื่อง เพื่อสร้างความสัมพันธ์ที่ดีระหว่างบริษัท ร้านค้า
และผู้บริโภค เพื่อกระตุ้นยอดขายเป็นระยะๆ
รวมทั้งจัดให้มีรายการส่งเสริมการขายเพื่อสร้างยอดขายและฐานลูกค้าใหม่ๆ
โดยมีการติดตามและประเมินผลอย่างใกล้ชิด

- ร่วมวางแผนกับผู้ผลิตในการพัฒนาและแนะนำผลิตภัณฑ์ใหม่ๆออกสู่ตลาดตามความเหมาะสม
โดยพิจารณาจากสภาพตลาดและความต้องการของผู้บริโภคเป็นหลัก

- เน้นการพัฒนาคุณภาพและทักษะของพนักงานขาย รวมทั้งสร้างเครือข่าย (Network)
ของพนักงานขายในการรับส่งข้อมูลกับลูกค้าอย่างมีประสิทธิภาพ
ตลอดจนการสร้างความคุ้นเคยและสัมพันธภาพที่ดีกับลูกค้า

4) ลักษณะลูกค้าและลูกค้ากลุ่มเป้าหมาย

ปัจจุบันนี้สินค้าของบริษัทได้จัดจำหน่ายโดยตรงไปยังร้านค้ากว่า 30,000 แห่งทั่วประเทศ
ประกอบด้วย ร้านค้าขายส่งซึ่งจะทำหน้าที่กระจายสินค้าต่อไปยังร้านค้าย่อยๆ
ตลอดจนผู้บริโภคสุดท้าย และยังมีร้านค้าขายปลีกทั้งขนาดใหญ่และร้านค้าย่อยทั่วไป ดังนั้น
บริษัทจึงได้แบ่งกลุ่มลูกค้าเป้าหมายออกเป็น 2 กลุ่มหลัก ได้แก่ กลุ่มร้านค้า (Outlets)
และผู้บริโภค (Consumers)

กลุ่มลูกค้าเป้าหมายประเภทร้านค้า ได้แก่ ร้านค้าปลีกสมัยใหม่ (Modern Trade)
ที่มีเครือข่ายสาขาครอบคลุมเกือบทุกจังหวัด และช่องทางร้านค้าแบบดั้งเดิม (Traditional
Trade) ซึ่งมีการติดต่อซื้อขายกับบริษัทมายาวนาน
ประกอบด้วยร้านค้าส่งขนาดกลางและขนาดใหญ่รวมทั้งร้านค้าย่อยทั่วไป

ส่วนกลุ่มลูกค้าเป้าหมายที่เป็นผู้บริโภคคนสุดท้ายนั้นจะมีความหลากหลายโดยขึ้นอยู่กับว่าจะเป็นสินค้ากลุ่มไหนเป็นหลัก
เช่นในกรณีของสินค้าขนมขบเคี้ยวก็จะมีตั้งแต่วัยเด็ก วัยรุ่น และวัยทำงาน
ในขณะที่สินค้าประเภทอาหารและของใช้ในครัวเรือนนั้นจะเน้นไปที่กลุ่มแม่บ้านและครอบครัวทันสมัย
เป็นต้น

5) การจำหน่ายและช่องทางการจำหน่าย

บริษัทจัดจำหน่ายสินค้าทั้งแบบเงินสด
และการให้เครดิตทางการค้าให้กับเครือข่ายร้านค้าตามที่ได้ระบุไว้ในหัวข้อก่อนหน้านี้ ทั้งนี้
บริษัทได้แบ่งความรับผิดชอบของทีมงานด้านการขายออกเป็น 2 ส่วน คือ ฝ่ายขายกรุงเทพฯ
และฝ่ายขายต่างจังหวัด ครอบคลุมในทุกภาคของประเทศ
โดยทีมงานขายที่มีประสบการณ์และความเชี่ยวชาญเหล่านี้จะทำหน้าที่เยี่ยมร้านค้าและติดต่อประสานงานการขายกับร้านค้าต่างๆ
ก่อนที่สินค้าจะกระจายไปสู่ผู้บริโภคอย่างทั่วถึง
ทั้งนี้บริษัทได้นำเทคโนโลยีที่ทันสมัยมาใช้สำหรับการรับคำสั่งซื้อ การตรวจสอบข้อมูล
การออกเอกสารการขาย การจัดส่งสินค้า
รวมทั้งการดำเนินงานด้านต่างๆให้เป็นไปอย่างมีประสิทธิภาพ

ช่องทางการจำหน่ายสินค้าของบริษัทแบ่งออกเป็น 3 ประเภท ดังนี้

(1) ร้านค้าปลีกสมัยใหม่ (Modern Trade) ประกอบด้วย ร้านค้าประเภทไฮเปอร์มาร์เก็ต
ซุปเปอร์มาร์เก็ต เช่น โลตัส บิ๊กซี ท็อปส์ และ The Mall เป็นต้น
ร้านค้าประเภทคอนวีเนียนสโตร์ และ Gas Station Store เช่น เซเว่น-อีเลฟเว่น แฟมิลี่มาร์ท
จิ๊ฟฟี่ สตาร์มาร์ท เป็นต้น และร้านค้า CASH AND CARRY อันได้แก่ แม็คโคร
โดยบริษัทจัดส่งสินค้าให้แก่ลูกค้าตามที่ตกลงกัน ซึ่งโดยส่วนใหญ่จะส่งโดยตรงไปยังศูนย์กระจายสินค้า
(Distribution Center) ของลูกค้าแต่ละรายที่อยู่ในกรุงเทพฯและต่างจังหวัด

(2) ร้านค้าส่งและปลีกแบบดั้งเดิม (Traditional Trade)
ซึ่งประกอบด้วยร้านค้าส่งทั้งขนาดใหญ่ ขนาดกลางและร้านค้าย่อยทั่วไป
ที่กระจายตัวอยู่ทุกภูมิภาคของประเทศ
โดยพนักงานขายของบริษัทจะเข้าเยี่ยมและติดต่องานอย่างสม่ำเสมอ

(3) รถขายเงินสด (Cash Van) เป็นการขายสินค้าให้กับร้านค้าย่อยแบบเก็บเงินสด
โดยใช้หน่วยรถขนาด

ต่างๆตามความเหมาะสมของพื้นที่
การตระเวนเยี่ยมเยียนและเสนอขายสินค้าให้กับร้านค้าย่อยเหล่านี้จะกระทำเป็นรอบๆอย่างสม่ำเสมอ
ในปัจจุบันบริษัทมีฐานลูกค้าประเภทนี้มากกว่า 20,000 รายทั่วประเทศ

6) การจัดหาผลิตภัณฑ์

สินค้าที่บริษัทจัดจำหน่ายมีทั้งสินค้าที่ผลิตจากบริษัทในเครือ และจากผู้ผลิตภายนอก
อย่างไรก็ตามบริษัทมีนโยบายมุ่งเน้นการจัดจำหน่ายและเป็นตัวแทนจำหน่ายสินค้าอุปโภคบริโภคที่มีคุณภาพและมีความหลากหลายของประเภทสินค้า
โดยบริษัทจะคัดเลือกผู้ผลิตตามความสามารถและศักยภาพของผู้ผลิต คุณภาพของสินค้า ตลอดจน

พิจารณานโยบายการสนับสนุนการขาย และการทำตลาด
ซึ่งผู้ผลิตสินค้าเหล่านี้มีทั้งที่ติดต่อร่วมงานกันมาเป็นระยะเวลานาน และที่เป็นคู่ค้าใหม่ๆ
ทั้งนี้บริษัทได้คำนึงถึงคุณภาพของความสัมพันธ์ในระยะยาวมากกว่าด้านปริมาณของจำนวนคู่ค้า
จึงทำให้การดำเนินงานและการแก้ปัญหาได้รับการสนับสนุนจากคู่ค้าเป็นอย่างดี

ในการสั่งซื้อสินค้าจากผู้ผลิตเพื่อมาจำหน่ายต่อให้กับลูกค้านั้น
บริษัทมีการวางแผนการสั่งซื้อล่วงหน้าในปริมาณที่เหมาะสม โดยพิจารณาจากปริมาณสินค้าคงคลัง
การคาดการณ์แนวโน้มความต้องการของตลาดและรายการส่งเสริมการขายที่เกี่ยวข้อง
เพื่อจัดเตรียมสินค้าให้เพียงพอต่อการจำหน่ายในแต่ละรอบของการขาย
ลดการสูญเสียโอกาสในการขายสินค้าในกรณีสินค้ามีไม่เพียงพอ
ในขณะเดียวกันก็ต้องควบคุมปริมาณสินค้าในคลังไม่ให้มีมากจนเกินไปอันจะส่งผลให้เกิดการเสียหายจากการมีอายุสินค้าคงค้างเป็นระยะเวลาที่นานเกินไป

2.2.2 ธุรกิจผลิตและจำหน่ายผลิตภัณฑ์อาหาร

1) ลักษณะผลิตภัณฑ์

ธุรกิจผลิตและจำหน่ายผลิตภัณฑ์อาหารดำเนินการโดยบริษัทย่อยทั้ง 3 แห่ง คือ บริษัท พี.เอม.ฟูด
จำกัด (PMF) บริษัท พรีเมียร์ แคนนิ่ง อินดัสตรี้ จำกัด (PCI) และบริษัท พรีเมียร์ โฟรเซ่น
โพรดักส์ จำกัด (PFP) โดยมีรายละเอียดดังนี้

(1) ผลิตภัณฑ์ปลาเส้น ปลาแผ่น และปลาอบกรอบ

ผลิตภัณฑ์ปลาเส้นและปลาแผ่นซึ่งผลิตโดย PMF
เป็นผลิตภัณฑ์ที่มีสัดส่วนยอดขายสูงสุดเมื่อเทียบกับผลิตภัณฑ์อื่นๆ ที่บริษัท พรีเมียร์ มาร์เก็ตติ้ง จำกัด
(มหาชน) จัดจำหน่าย

ผลิตภัณฑ์ปลาเส้น ปลาแผ่น และปลาอบกรอบของ PMF เป็นที่รู้จักอย่างทั่วไปในนามปลาสวรรค์ตรา
“ทาโร” เป็นสินค้าที่มีคุณภาพและมีคุณค่าทางอาหารสูง ผลิตจากเนื้อปลาบดแช่แข็ง (Surimi)
จากปลาทะเลที่ผ่านการคัดสรรคุณภาพเป็นอย่างดีนำมาผ่านกระบวนการผลิตพร้อมทั้งปรุงรสชาติในลักษณะต่างๆกัน
ได้แก่ รสดั้งเดิม รสเข้มข้น รสบาร์บีคิว รสซูเปอร์แซบ รสสโมคกี้ แซลมอน รสบาร์บีคิว&กิมจิ
รสปลาหมึกย่าง รสลาบปลาทะเล รสพิซซ่า และปลาเส้นชุบน้ำจิ้ม รสน้ำจิ้มไก่
และรสน้ำจิ้มเผ็ดเกาหลี เป็นต้น ภายใต้ชื่อตราสินค้าต่างๆ กัน เช่น ทาโร ทาโรฮีโร
ทาโรเอ็กไซท์ ทาโรวี-พลัส เป็นต้น จัดเป็นสินค้าที่มีปริมาณไขมันต่ำและเพื่อสุขภาพอย่างแท้จริง
สามารถรับประทานได้ในทุกโอกาสทั้งเด็ก วัยรุ่น และผู้ใหญ่
และด้วยคุณภาพของสินค้าที่มีชื่อเสียงมาช้านาน จึงทำให้ผลิตภัณฑ์ปลาเส้น “ตราทาโร”
สามารถครองส่วนแบ่งการตลาดเป็นอันดับหนึ่งของขนมขบเคี้ยวประเภท Fish Snack
มาอย่างต่อเนื่อง

สินค้าทุกตัวได้ผ่านการผลิตภายใต้มาตรฐานคุณภาพที่มีความปลอดภัยต่อการบริโภค
มีกระบวนการตรวจสอบคุณภาพและความสะอาดทุกขั้นตอน โดย PMF
ได้รับการรับรองมาตรฐานคุณภาพต่างๆ ดังต่อไปนี้ 0

- ISO 9001:2008 ใบรับรองมาตรฐานระบบการจัดการด้านคุณภาพจาก Moody
International

Certification Ltd. ซึ่ง
เป็นระบบมาตรฐานสากลที่จะทำให้มั่นใจได้ว่าคุณภาพของทุกผลิตภัณฑ์มีความสม่ำเสมอและมีมาตรฐานเดียวกัน

- ISO 22000:2005 ใบรับรองมาตรฐานระบบการจัดการด้านความปลอดภัยของอาหาร(Food
Safety) จาก Moody International Certification Ltd.
ซึ่งเป็นระบบที่ได้รับการพัฒนาขึ้นโดยผู้เชี่ยวชาญจากอุตสาหกรรมอาหารตัวแทนขององค์กรระหว่างประเทศ
เพื่อให้เกิดความมั่นใจว่า ทุกผลิตภัณฑ์มีความปลอดภัยต่อการบริโภค

- ISO 14001:2004 ใบรับรองมาตรฐานระบบการจัดการด้านสิ่งแวดล้อมจาก Moody
International Certification Ltd. ซึ่งเป็นระบบที่ยอมรับอย่างแพร่หลายในระดับนานาชาติ
และบริษัทมีนโยบายในการรักษาสภาพแวดล้อมทั้งภายในชุมชนอันเป็นที่ตั้งบริษัท
และสภาพแวดล้อมโดยทั่วไปอย่างชัดเจนและเป็นรูปธรรม

- Hazard Analysis Critical Control Point (HACCP) จากกรมประมง
กระทรวงเกษตรและสหกรณ์ โดยเป็นการรับรองระบบที่เน้นถึงความปลอดภัยของผู้บริโภคเป็นสำคัญ
ซึ่งได้วิเคราะห์ถึงจุดอันตรายและจุดวิกฤติที่ต้องควบคุม
ตลอดจนกำหนดวิธีการป้องกันและแก้ไขในจุดวิกฤตินั้นๆ
เพื่อให้มีความปลอดภัยและได้มาตรฐานตามหลักสากล

- Good Manufacturing Practices (GMP) จากกรมประมง กระทรวงเกษตรและสหกรณ์
โดยถือว่าเป็นบริษัทที่มีคุณภาพการผลิตและการควบคุมทางชีวอนามัยที่ดี

- หนังสือรับรอง Thailand’s Brand เพื่อรับรองการเป็นผลิตภัณฑ์ส่งออกที่มีคุณภาพสูง

- หนังสือรับรองการอนุญาตให้ใช้เครื่องหมาย “ฮาลาล”
จากสำนักคณะกรรมการกลางอิสลามแห่งประเทศไทย
เพื่อรับรองว่าบริษัทได้ดำเนินการตามกรรมวิธีอย่างถูกต้องตามหลักการศาสนาอิสลาม

- ห้องปฏิบัติการเคมีและห้องปฏิบัติการจุลชีววิทยา ของบริษัท พี.เอม.ฟูด
ได้รับการรับรองมาตรฐาน GLP (Good Lab Practice) ภายใต้การรับรองโดยกรมประมง
ซึ่งมาตรฐาน GLP
แสดงถึงบริษัทที่มีแนวทางปฏิบัติที่ดีของห้องปฏิบัติการที่มีการวางแผนและกิจกรรมการทำงานอย่างเป็นระบบ
ทำให้มั่นใจได้ว่าผลวิเคราะห์จากห้องปฏิบัติการดังกล่าวเป็นที่น่าเชื่อถือ สามารถตรวจสอบได้

- มาตรฐานอุตสาหกรรมสีเขียว (Green Industry) ระดับ 3 จากกระทรวงอุตสาหกรรม
ว่าด้วยการบริหารจัดการสิ่งแวดล้อมอย่างเป็นระบบ มีการติดตามประเมินผล
และทบทวนเพื่อการพัฒนาอย่างต่อเนื่อง

นอกจากนี้ PMF ยังได้นำเอาระบบการบริหาร Supply Chain มาใช้ เริ่มตั้งแต่ผู้ผลิตวัตถุดิบ
มาถึงกระบวนการผลิต กระบวนการโลจิสติกส์ รวมทั้งกระบวนการขายและการตลาด
โดยมีเป้าหมายทางธุรกิจคือผลิตภัณฑ์ปลาสวรรค์ทาโรที่มีอยู่ในตลาดต้องสดใหม่ และรสชาติถูกปาก
อร่อยถูกใจทุกครั้งที่รับประทาน

สิทธิประโยชน์จากการได้รับการส่งเสริมการลงทุน

บริษัท พี.เอม.ฟูด จำกัด ได้รับการส่งเสริมการลงทุนในกิจการ ผลิตปลาเส้น ประเภท 1.11
กิจการผลิตหรือถนอมอาหารหรือสิ่งปรุงแต่งอาหารโดยใช้เทคโนโลยีที่ทันสมัย
ซึ่งเป็นการปรับปรุงประสิทธิภาพการผลิตตามมาตรการบรรเทาผลกระทบจากการแข็งค่าของเงินบาท

สิทธิและประโยชน์ที่ได้มีดังนี้

- ได้รับอนุญาตนำคนต่างด้าวซึ่งเป็นช่างฝีมือหรือผู้ชำนาญการ
คู่สมรสและบุคคลซึ่งอยู่ในอุปการะของบุคคลทั้งสองประเภทนี้เข้ามาในราชอาณาจักรได้
ตามจำนวนและกำหนดระยะเวลาให้อยู่ในราชอาณาจักรเท่าที่คณะกรรมการส่งเสริมการลงทุนพิจารณาเห็นสมควร
โดยคนต่างด้าวซึ่งเป็นช่างฝีมือหรือผู้ชำนาญการดังกล่าว
ได้รับอนุญาตทำงานเฉพาะตำแหน่งหน้าที่การทำงานที่คณะกรรมการส่งเสริมการลงทุนให้ความเห็นชอบตลอดระยะเวลาเท่าที่ได้รับอนุญาตให้อยู่ในราชอาณาจักร

- ได้รับยกเว้นอากรขาเข้าสำหรับเครื่องจักรตามที่คณะกรรมการส่งเสริมการลงทุนพิจารณาอนุมัติ

- ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริม
รวมกันไม่เกินร้อยละ 70 ของมูลค่าเงินลงทุนเพื่อปรับปรุงประสิทธิภาพการผลิต และมีมูลค่าไม่เกิน
77.49 ล้านบาท มีกำหนดเวลา 3 ปีนับจากวันที่มีรายได้ภายหลังจากได้รับบัตรส่งเสริม

-
ได้รับยกเว้นอากรขาเข้าสำหรับวัตถุดิบและวัสดุจำเป็นที่ต้องนำเข้ามาจากต่างประเทศเพื่อใช้ในการผลิต
เพื่อการส่งออกเป็นระยะเวลา 1 ปีนับแต่วันนำเข้าครั้งแรก

-
ได้รับยกเว้นอากรขาเข้าสำหรับของที่ผู้ได้รับการส่งเสริมนำเข้ามาเพื่อส่งกลับออกไปเป็นระยะเวลา
1 ปีนับแต่วันนำเข้าครั้งแรก

(2) ผลิตภัณฑ์ปลาทูน่าและผลิตภัณฑ์อาหารทะเลสำเร็จรูป

นอกจากผลิตภัณฑ์ปลาทูน่าจะเป็นผลิตภัณฑ์หลักของ PCI
ที่ใช้ปลาทูน่าเป็นวัตถุดิบหลักในการผลิตผลิตภัณฑ์ปลาทูน่าสำเร็จรูปและผลิตภัณฑ์ปลาทูน่าที่เป็นอาหารสัตว์เลี้ยง
(Pet Food) แล้ว ปัจจุบัน PCI
ยังผลิตผลิตภัณฑ์อาหารทะเลสำเร็จรูปอื่นสำหรับอาหารคนและอาหารสัตว์เลี้ยงอีกด้วย
ซึ่งผลิตภัณฑ์ทั้งหมดส่งไปจำหน่ายทั้งในและต่างประเทศ โดยมุ่งเน้นไปยังตลาด เอเชีย ยุโรป และ
ตะวันออกกลาง เป็นต้น โดยมีความหลากหลายของสินค้า ทั้งชนิดที่บรรจุในถุงอลูมิเนียม
(Aluminum Pouch) และกระป๋อง ที่ขนาดบรรจุต่างๆ

อย่างไรก็ตามที่ผ่านมา บริษัทยังคงให้ความสำคัญในการพัฒนาสินค้า
และการนำเทคโนโลยีมาใช้ในการผลิตเพื่อเพิ่มศักยภาพในการแข่งขัน
โดยเทคโนโลยีดังกล่าวจะช่วยลดเวลาในการฆ่าเชื้อลงจากกรรมวิธีการผลิตแบบดั้งเดิม
และยังส่งผลดีต่อคุณค่าทางอาหารของสินค้าโดยยังคงมีความปลอดภัยเหมือนเดิมแต่ช่วยลดภาวะโลกร้อนจากการใช้พลังงานให้น้อยลง
และเพื่อตอบสนองต่อกระแสความต้องการสินค้าที่มีความห่วงใยและเป็นมิตรกับสิ่งแวดล้อมในปัจจุบัน
นอกจากนี้บริษัทยังคงให้ความสำคัญกับระบบคุณภาพ
มีการควบคุมและตรวจสอบคุณภาพอย่างเข้มงวดทุกขั้นตอนการผลิต และสามารถตรวจสอบย้อนกลับได้
(Food Traceability) ตามมาตรฐานสากล และยังได้เพิ่มระบบ Food Safety
เพื่อสร้างความมั่นใจต่อผลิตภัณฑ์ของบริษัทให้กับคู่ค้าเพิ่มอีกด้วย

ระบบคุณภาพที่บริษัทได้รับมีดังนี้ 0

- ISO 9001:2008 ใบรับรองมาตรฐานระบบการจัดการด้านคุณภาพจาก Moody
International Certification Ltd.

- Hazard Analysis Critical Control Point (HACCP) จากกรมประมง
กระทรวงเกษตรและสหกรณ์ สำหรับผลิตภัณฑ์ปลาทูน่าสำเร็จรูป และจากกรมปศุสัตว์
กระทรวงเกษตรและสหกรณ์ สำหรับผลิตภัณฑ์ปลาทูน่าที่เป็นอาหารสัตว์เลี้ยง
โดยเป็นการรับรองระบบที่เน้นถึงความปลอดภัยของผู้บริโภคเป็นสำคัญ
ซึ่งได้วิเคราะห์ถึงจุดอันตรายและจุดวิกฤติที่ต้องควบคุม
ตลอดจนกำหนดวิธีการป้องกันและแก้ไขในจุดวิกฤตินั้นๆ
รวมถึงการเฝ้าติดตามจุดวิกฤตเพื่อให้มีความปลอดภัยและได้มาตรฐานตามหลักสากล

- Good Manufacturing Practices (GMP) จากกรมประมง กระทรวงเกษตรและสหกรณ์
โดยถือว่าเป็นบริษัทที่มีคุณภาพการผลิตและการควบคุมทางชีวอนามัยที่ดี

- มาตรฐาน B.R.C เป็นมาตรฐานที่ได้รับการรับรองจากสถาบัน SAI Global Assurance
Services Ltd. เพื่อรับรองความปลอดภัยของอาหารตามมาตรฐานยุโรป (Global standard
for food safety : ISSUE 5)

- ฮาลาล (Halal) จากคณะกรรมการอิสลามกลางแห่งประเทศไทย
เพื่อรับรองว่าบริษัทได้ดำเนินการผลิตอย่างถูกต้องตามหลักการศาสนาอิสลาม

- TQM System (Total Quality Management System) จาก JICA ประเทศญี่ปุ่น

- มาตรฐานอุตสาหกรรมสีเขียว (Green Industry) ระดับ 3 จากกระทรวงอุตสาหกรรม
ว่าด้วยการบริหารจัดการสิ่งแวดล้อมอย่างเป็นระบบ มีการติดตามประเมินผล
และทบทวนเพื่อการพัฒนาอย่างต่อเนื่อง

สิทธิประโยชน์จากการได้รับการส่งเสริมการลงทุน

บริษัท พรีเมียร์ แคนนิ่ง อินดัสตรี้ จำกัด
ได้รับสิทธิประโยชน์จากการส่งเสริมการลงทุนในกิจการผลิตอาหารทะเลบรรจุภาชนะผนึก ประเภท
1.11 กิจการผลิตหรือถนอมอาหารหรือสิ่งปรุงแต่งอาหารโดยใช้เทคโนโลยีที่ทันสมัย

สิทธิและประโยชน์ที่ได้มีดังนี้

- ได้รับอนุญาตนำคนต่างด้าวซึ่งเป็นช่างฝีมือหรือผู้ชำนาญการ
คู่สมรสและบุคคลซึ่งอยู่ในอุปการะของบุคคลทั้งสองประเภทนี้เข้ามาในราชอาณาจักรได้
ตามจำนวนและกำหนดระยะเวลาให้อยู่ในราชอาณาจักรเท่าที่คณะกรรมการส่งเสริมการลงทุนพิจารณาเห็นสมควร
โดยคนต่างด้าวซึ่งเป็นช่างฝีมือหรือผู้ชำนาญการดังกล่าว
ได้รับอนุญาตทำงานเฉพาะตำแหน่งหน้าที่การทำงานที่คณะกรรมการส่งเสริมการลงทุนให้ความเห็นชอบตลอดระยะเวลาเท่าที่ได้รับอนุญาตให้อยู่ในราชอาณาจักร

- ได้รับยกเว้นอากรขาเข้าสำหรับเครื่องจักรตามที่คณะกรรมการส่งเสริมการลงทุนพิจารณาอนุมัติ

- ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริม
มีกำหนดเวลา 8 ปี นับแต่วันที่เริ่มมีรายได้จากการประกอบกิจการนั้น

-
ได้รับยกเว้นอากรขาเข้าสำหรับวัตถุดิบและวัสดุจำเป็นที่ต้องนำเข้ามาจากต่างประเทศเพื่อใช้ในการผลิต
เพื่อการส่งออกเป็นระยะเวลา 1 ปีนับแต่วันนำเข้าครั้งแรก

-
ได้รับยกเว้นอากรขาเข้าสำหรับของที่ผู้ได้รับการส่งเสริมนำเข้ามาเพื่อส่งกลับออกไปเป็นระยะเวลา
1 ปีนับแต่วันนำเข้าครั้งแรก

(3) ซอสมะเขือเทศ ซอสพริก ซอสปรุงสำเร็จ

ผลิตโดย PCI ภายใต้เครื่องหมายการค้า “คิงส์ คิทเช่น”(King’s Kitchen) หรือใช้ชื่อย่อว่า
“KK” ประกอบด้วยสินค้าซอสมะเขือเทศที่มีรสชาติกลมกล่อม ผลิตจากมะเขือเทศสดตามธรรมชาติ
ซอสพริกสูตรเผ็ดกำลังดี และซอสปรุงสำเร็จสูตรพริกไทยดำและสูตรสาหร่าย
บรรจุในภาชนะรูปแบบต่าง ๆ ทั้งชนิดอยู่ในขวดแก้ว ถุง กระป๋อง และแกลลอน อีกทั้งยังมีขนาดต่าง
ๆ กัน คือ 300 กรัม 600 กรัม และขนาด 1 กิโลกรัม ผลิตภัณฑ์ซอสของ PCI
ได้รับการรับรองและอนุญาตให้ใช้เครื่องหมาย “ฮาลาล”
จากสำนักคณะกรรมการกลางอิสลามแห่งประเทศไทย
เพื่อรับรองว่าบริษัทได้ดำเนินการผลิตสินค้าตามกรรมวิธีอย่างถูกต้องตามหลักการศาสนาอิสลาม
ปัจจุบันสินค้า KK มีวางจำหน่ายทั่วประเทศและยังมีการส่งออกไปขายยังประเทศใกล้เคียง

(4) ผลิตภัณฑ์อาหารสำเร็จรูปแช่แข็ง

ผลิตภัณฑ์อาหารสำเร็จรูปแช่แข็งที่ผลิตโดยบริษัท PFP นั้น
เป็นผลิตภัณฑ์ที่ได้จากการนำวัตถุดิบในการประกอบอาหารต่างๆ เช่น อาหารทะเล และเห็ด เป็นต้น
มาผ่านขั้นตอนการแปรรูป และปรุงรสต่าง ๆ ตามความต้องการของลูกค้า
เพื่อให้กลายเป็นสินค้าที่เพิ่มคุณค่า (VAP: Value Added Products)
จากนั้นจะนำผลิตภัณฑ์สำเร็จรูปเหล่านี้มาเก็บโดยการแช่เยือกแข็ง
ทั้งนี้เพื่อสามารถเก็บได้นานและยังคงคุณค่าของรสชาติอาหารให้คงสภาพเดิมได้ และตั้งแต่ไตรมาสที่
4 /2556 ที่ผ่านมา PFP ได้ขยายไปผลิตอาหารกล่องแช่แข็งตรา Any Meal โดยวางตลาดใน
Mini Big C อีกด้วย

2) การตลาดและการแข่งขัน

(1) สภาวะการแข่งขันในอุตสาหกรรม

ข้อมูลจากสมาคมผู้ผลิตอาหารสำเร็จรูป
พบว่าบริษัทผู้ผลิตปลาทูน่ากระป๋องในประเทศไทยมีจำนวนรวมกันทั้งสิ้น 31 บริษัท
ประกอบด้วยผู้ผลิตที่มีโรงงานทั้งขนาดใหญ่ ขนาดกลาง และขนาดเล็ก
กระจายอยู่ตามพื้นที่ทั่วประเทศ แต่เมื่อพิจารณาถึงผู้ประกอบการรายใหญ่แล้ว จะมีผู้ผลิตรายใหญ่ 2
กลุ่ม คือ กลุ่มบริษัท ไทยยูเนี่ยน โฟรเซ่นโปรดักส์ จำกัด (มหาชน) และกลุ่มซี แวลู
ซึ่งทั้งสองกลุ่มมีโรงงานในเครือรวมกันมากกว่า 7 โรงงาน
และมีกำลังการผลิตรวมกันคิดเป็นสัดส่วนถึงร้อยละ 70 หรือกว่า 2 ใน 3
ของกำลังการผลิตในภาพรวมของประเทศ
ทำให้ผู้ผลิตรายใหญ่มีข้อได้เปรียบในการแข่งขันจากการที่มีต้นทุนการผลิตที่ต่ำกว่า

แนวโน้มการแข่งขันในอนาคตคาดว่าผู้ประกอบการรายเล็กคงได้รับผลกระทบเนื่องจากผู้ประกอบการรายใหญ่มีอำนาจในการต่อรองสูงทั้งด้านราคาวัตถุดิบ
และด้านราคาขาย ดังนั้นผู้ประกอบการที่มีขนาดเล็กกว่าจึงต้องมุ่งไปในด้านของคุณภาพและ
ความปลอดภัยด้านอาหาร (Food Safety) โดยอาจเน้นชนิดสินค้าเฉพาะมากขึ้น
รวมทั้งผลิตสินค้าที่เป็นมิตรกับสิ่งแวดล้อม
เพื่อให้สามารถดำเนินงานภายใต้สภาวะการแข่งขันที่รุนแรงขึ้นในอนาคต

(2) กลยุทธ์การแข่งขัน

1) ให้ความสำคัญด้านคุณภาพสินค้า
โดยเริ่มตั้งแต่ขบวนการคัดสรรวัตถุดิบไปจนถึงขั้นตอนการผลิตที่ยึดหลักความปลอดภัยด้านอาหาร
(Food Safety) และระบบการตรวจสอบย้อนหลังได้ (Food Traceability)

2) ผลิตสินค้าภายใต้กระบวนการผลิตที่ได้มาตรฐาน
และผ่านการรับรองตามมาตรฐานการผลิตในระดับสากลไม่ว่าจะเป็นมาตรฐาน GMP, HACCP,
รวมทั้งคุณภาพมาตรฐาน ISO ซึ่งจะทำให้เป็นที่ยอมรับจากลูกค้าในต่างประเทศ

3) ผลิตสินค้าที่เป็นมิตรกับสิ่งแวดล้อม

4) มีการวางแผนร่วมกันกับคู่ค้า
ทำให้สามารถส่งสินค้าได้อย่างสม่ำเสมอและเป็นไปตามความต้องการของลูกค้า

5) สร้างความไว้วางใจให้กับคู่ค้า ด้วยคุณภาพสินค้า การบริการที่ดี
และการแก้ปัญหาอย่างตรงไปตรงมา

6) รักษาความสัมพันธ์ที่ดีกับผู้ขาย (Suppliers) เพื่อสร้างพันธมิตรทางธุรกิจ (Business
Alliances) ให้ยั่งยืน

(3) ลักษณะลูกค้าและลูกค้ากลุ่มเป้าหมาย

PMF ผู้ผลิตปลาสวรรค์ “ตราทาโร” และ “ทาโร อบกรอบ” จำหน่ายในประเทศผ่านบริษัท
พรีเมียร์ มาร์เก็ตติ้ง จำกัด (มหาชน)
ที่ทำหน้าที่กระจายสินค้าผ่านร้านค้าในช่องทางค้าส่งและค้าปลีกดั้งเดิม
รวมทั้งช่องทางค้าปลีกสมัยใหม่ โดยลักษณะลูกค้า (Consumers)
กลุ่มเป้าหมายหลักเป็นไปตามที่ได้ระบุไว้ก่อนหน้านี้ คือ มีตั้งแต่ วัยเด็ก วัยรุ่นและวัยทำงาน
ส่วนลูกค้า (Consumers)ในต่างประเทศนั้น จะขึ้นอยู่กับตลาดในแต่ละแห่ง

PCI เป็นผู้ผลิตสินค้าปลาทูน่าเพื่อการส่งออกทั้งหมด
โดยเป็นการผลิตตามคำสั่งซื้อของลูกค้าแต่ละราย และมีตลาดหลักอยู่ที่ประเทศญี่ปุ่น
รวมทั้งลูกค้าจากประเทศตะวันออกกลางและลูกค้าในกลุ่มประเทศยุโรปด้วย
สำหรับผลิตภัณฑ์ซอสมะเขือเทศ ซอสพริก และซอสปรุงสำเร็จสูตรพริกไทยดำและสูตรสาหร่าย
ตรา“คิงส์ คิทเช่น” (King’s Kitchen) นั้น จะจำหน่ายผ่านบริษัท พรีเมียร์ มาร์เก็ตติ้ง จำกัด
(มหาชน) ทั้งในประเทศและประเทศใกล้เคียง
โดยมีแม่บ้านเป็นกลุ่มเป้าหมายหลักและลูกค้าประเภทสถาบัน เช่นร้านอาหาร ภัตตาคารและโรงแรม
ที่นำสินค้าเหล่านี้ไปใช้เป็นส่วนประกอบของการปรุงอาหารและมีไว้บริการลูกค้าของตนเอง

PFP สินค้าอาหารสำเร็จรูปแช่แข็งพร้อมใช้และพร้อมรับประทานที่ผลิตจากโรงงาน PFP
นั้นจะเป็นลูกค้าในประเทศเป็นหลัก อันได้แก่ เครือข่ายฟาสฟู้ดส์ขนาดใหญ่ และซูปเปอร์มาร์เก็ต
เป็นต้น

3) การจำหน่ายและช่องทางการจำหน่าย

ปลาสวรรค์ตรา “ทาโร” “ทาโร อบกรอบ” และผลิตภัณฑ์ซอสตรา “คิงส์ คิทเช่น” (King’s
Kitchen)

ทั้งปลาสวรรค์ตรา “ทาโร” “ทาโร อบกรอบ” ภายใต้การผลิตจากโรงงาน PMF
และซอสมะเขือเทศ ซอสพริก และซอสปรุงสำเร็จ ตรา “คิงส์ คิทเช่น” (King’s Kitchen)
ภายใต้การผลิตจากโรงงาน PCI นั้นเป็นการผลิตเพื่อจำหน่ายในประเทศเป็นหลัก
ส่วนการขายนั้นจะผ่านบริษัท พรีเมียร์ มาร์เก็ตติ้ง จำกัด (มหาชน)
ซึ่งเป็นผู้ทำหน้าที่กระจายสินค้าผ่านร้านค้าประเภทต่างๆ ทั้งช่องทางค้าปลีกสมัยใหม่ (Modern
Trade) ช่องทางร้านค้าแบบดั้งเดิม (Traditional Trade) และรถขายเงินสด(Cash Van)

ผลิตภัณฑ์ปลาทูน่าและผลิตภัณฑ์อาหารทะเลสำเร็จรูป

การจำหน่ายสินค้าปลาทูน่าและผลิตภัณฑ์อาหารทะเลสำเร็จรูปนั้น มีทั้งการขายไปถึงลูกค้าโดยตรง
และการขายผ่านตัวแทนการค้า หรือ Trading Firms ทั้งในและต่างประเทศ
โดยทีมงานด้านการตลาดของ PCI เอง และได้แบ่งช่องทางการจัดจำหน่ายสินค้าออกเป็น 3
ประเภทดังนี้

(1) จำหน่ายตรงให้กับกลุ่มลูกค้าที่คัดเลือกมาเป็นพันธมิตร มีความใกล้ชิดในการติดต่อค้าขายกันเป็น

เวลานานดังนั้น จึงมีความร่วมมือในการศึกษาและผลิตสินค้าให้ตรงกับความต้องการของตลาด

(2) จำหน่ายผ่านบริษัทตัวแทนการค้า หรือ Trading Firm ต่าง ๆ
    ซึ่งเป็นตัวแทนการค้าที่นำสินค้าไปจำหน่าย

ต่อยังห้างสรรพสินค้า คอนวีเนียนสโตร์ และร้านอาหาร เป็นต้น

(3) จำหน่ายตรงไปยังผู้ซื้อโดยไม่ผ่านตัวแทนการค้า

ผลิตภัณฑ์อาหารสำเร็จรูปแช่แข็ง

ผลิตภัณฑ์อาหารสำเร็จรูปแช่แข็งที่ผลิตจากโรงงานของ PFP นั้น
จะจัดจำหน่ายตรงไปยังลูกค้าประเภทเครือข่ายฟาสฟู้ดขนาดใหญ่ โดยทีมงานการตลาดของ PFP
เอง

4) การจัดหาวัตถุดิบ

PMF

วัตถุดิบที่สำคัญและเป็นต้นทุนหลักในการผลิตปลาสวรรค์ ทาโร คือ เนื้อปลาบดแช่แข็ง (Surimi)
ซึ่งแปรรูปมาจากปลาสด ได้แก่ ปลาไล้กอ และปลาฤาษี เป็นต้น ซึ่งเป็นปลาที่มีเนื้อขาวนุ่ม ไม่ยุ่ย
มีกลิ่นคาวน้อยมาก และเป็นปลาที่จับได้ในน่านน้ำของประเทศไทยและประเทศใกล้เคียง โดย PMF
จัดหาเนื้อปลาบดแช่แข็งจากโรงงานผู้ผลิตหลายรายทั้งในและต่างประเทศ
โดยก่อนที่จะมีการสั่งซื้อเนื้อปลาบดแช่แข็งดังกล่าวจะต้องมีการทดลองผลิตจนมั่นใจในคุณภาพ
ซึ่งผู้ขายจะต้องปฏิบัติตามข้อตกลงในการซื้อขายอย่างเคร่งครัด ซึ่งการสั่งซื้อจะทำล่วงหน้า
รวมทั้งกำหนดจำนวน ราคา แผนการส่งมอบเป็นเดือนๆ ไป

ด้วยนโยบายที่สร้างความสัมพันธ์อันดีกับผู้ผลิตวัตถุดิบหลายรายทำให้ PMF
ลดความเสี่ยงในช่วงวัตถุดิบหายากและไม่เคยมีปัญหาการขาดแคลนวัตถุดิบที่ส่งผลกระทบต่อการผลิตแต่อย่างใด
อย่างไรก็ตาม
ราคาจำหน่ายเนื้อปลาบดแช่แข็งจะมีความผันผวนและเปลี่ยนแปลงเพิ่มขึ้นในบางช่วงหรือบางฤดูกาล
ขึ้นอยู่กับปริมาณปลาที่จับได้ในช่วงนั้นๆ
ดังนั้นด้วยนโยบายการสร้างความสัมพันธ์ที่ดีกับผู้ผลิตและกระจายการสั่งซื้อวัตถุดิบที่สำคัญไปในหลายภูมิภาคดังที่ได้กล่าวแล้วข้างต้น
ทำให้ PMF สามารถลดความเสี่ยงไปได้

นอกจากเนื้อปลาบดแช่แข็งแล้ว บรรจุภัณฑ์นับเป็นวัตถุดิบหลักอีกชนิดหนึ่งซึ่ง PMF
ได้วางนโยบายไว้คล้ายกัน โดยจัดซื้อจากโรงงานผู้ผลิตบรรจุภัณฑ์ในประเทศหลายราย ตามขนาด
และรูปแบบที่ต้องการ ทำให้สามารถควบคุมต้นทุนให้อยู่ในระดับที่เหมาะสมได้

PCI

PCI จะจัดหาวัตถุดิบปลาทูน่าและวัตถุดิบอาหารทะเลจากทั้งแหล่งในประเทศและต่างประเทศ
โดยจะสั่งซื้อให้เหมาะสมกับแผนงานด้านการผลิต
ในบางช่วงอาจต้องมีการสั่งซื้อมากกว่าระดับปกติและเก็บไว้ในห้องเย็นเพื่อป้องกันในกรณีที่วัตถุดิบอาจจะขาดแคลน

ในด้านบรรจุภัณฑ์ ที่ประกอบด้วยกระป๋องและถุง (Pouch) นั้น PCI
จะจัดหามาจากทั้งในประเทศและนำเข้าจากต่างประเทศ สำหรับการสั่งซื้อในประเทศนั้น PCI
จะติดต่อกับผู้ผลิตหลายราย
ส่วนบรรจุภัณฑ์ที่นำเข้าจากต่างประเทศนั้นจะเป็นการจัดหาโดยผู้ว่าจ้างผลิตแต่ละราย
ในการสั่งซื้อบรรจุภัณฑ์เหล่านี้จะพิจารณาให้สอดคล้องกับแผนการผลิตซึ่งเป็นไปตามคำสั่งซื้อของลูกค้า

ส่วนการจัดหาวัตถุดิบสำหรับผลิตภัณฑ์ซอสมะเขือเทศ ซอสพริก
และซอสปรุงสำเร็จนั้นจะประกอบด้วยเนื้อมะเขือเทศเข้มข้น พริกชี้ฟ้า กระเทียม สาหร่าย
และพริกไทย ซึ่งจัดซื้อจากโรงงานผู้ผลิตในประเทศหลายราย โดย PCI
มีความสัมพันธ์ที่ดีกับผู้ผลิตทุกราย และมีการติดต่อค้าขายกันมาเป็นระยะเวลานาน สำหรับวัตถุดิบอื่นๆ
ซึ่งมีมูลค่าการสั่งซื้อไม่มาก ได้แก่ น้ำตาล เกลือ และน้ำส้มสายชู เป็นต้น
ซึ่งสามารถจัดหาได้ง่ายจากตลาดทั่วไป นอกจากนี้ ยังมีบรรจุภัณฑ์ประเภทต่างๆทั้งขวดแก้ว ถุง ซอง
และแกลลอน จะเป็นการจัดซื้อจากผู้ผลิตในประเทศ ซึ่งได้ทำการสั่งซื้อกันเป็นประจำ

PFP

ผลิตภัณฑ์อาหารสำเร็จรูปแช่แข็งที่ PFP ผลิต ประกอบด้วยวัตถุดิบที่เป็นเนื้อสัตว์ทะเล เช่น กุ้ง
ปลาหมึก เป็นหลัก นอกจากนี้ยังมีส่วนประกอบอื่นๆ ได้แก่ เห็ด ผัก
และเครื่องเทศและเครื่องปรุงรสต่างๆ

การจัดหาวัตถุดิบดังกล่าวจัดหาจากในประเทศทั้งหมดซึ่งสามารถหาซื้อได้ง่ายและมีผู้ค้าหลายราย
ประกอบกับ PFP มีความสัมพันธ์ที่ดีกับผู้ค้าวัตถุดิบเหล่านี้
ทำให้ไม่มีปัญหาเกี่ยวกับการขาดแคลนวัตถุดิบแต่อย่างใด

5) ผลกระทบต่อสิ่งแวดล้อม

บริษัท พรีเมียร์ มาร์เก็ตติ้ง จำกัด (มหาชน)
คำนึงถึงการช่วยกันลดภาระของมลภาวะด้านสิ่งแวดล้อมด้วยการทำงานเชิงรุกตั้งแต่การจัดเก็บสินค้าคงคลังให้อยู่ในระดับเหมาะสม
มีการหมุนเวียนสินค้าในร้านค้าเพื่อให้เกิดความสดใหม่
อีกทั้งการบริหารจัดการเพื่อลดปัญหาที่สินค้าจะหมดอายุและอาจต้องนำกลับมาทำลาย
ด้วยมาตรการที่กล่าวมาข้างต้น
ทำให้บริษัทประสบความยุ่งยากน้อยมากเกี่ยวกับปัญหาดังกล่าวและมีส่วนช่วยบรรเทาความเดือดร้อนจากมลภาวะด้านสิ่งแวดล้อมไปได้มาก
นอกจากนี้แล้วบริษัทย่อยซึ่งประกอบธุรกิจผลิตและจำหน่ายผลิตภัณฑ์อาหาร ได้แก่ PMF PCI และ
PFP ต้องปฏิบัติให้เป็นไปตามข้อกำหนดของกรมโรงงาน กระทรวงอุตสาหกรรม
ในเรื่องของการบำบัดน้ำเสียก่อนปล่อยน้ำทิ้งสู่แหล่งน้ำสาธารณะ

บริษัทย่อยทั้งสามบริษัท
ได้ตระหนักถึงผลกระทบด้านสิ่งแวดล้อมที่เกิดจากกระบวนการผลิตและได้ดำเนินการตามแนวทางที่กำหนดอย่างเคร่งครัด
โดยมีมาตรการป้องกันน้ำทิ้งจากโรงงานอย่างดี
ซึ่งน้ำเสียที่เกิดขึ้นจะต้องผ่านการบำบัดน้ำเสียในโรงงานก่อน
เพื่อให้ได้มาตรฐานก่อนที่จะนำไปปล่อยทิ้ง โดยบริษัทย่อยมีการตรวจสภาพน้ำอย่างสม่ำเสมอ
ผลของการตรวจสอบผ่านเกณฑ์มาตรฐานที่กำหนด
และปัจจุบันได้นำน้ำที่ผ่านการบำบัดแล้วบางส่วนมาใช้หมุนเวียนภายในบริษัท
เพื่อช่วยลดการใช้น้ำและเป็นการช่วยอนุรักษ์แหล่งน้ำอีกด้วย ทั้งนี้
บริษัทย่อยดังกล่าวสามารถควบคุมของเสียจากการผลิตให้เป็นไปตามมาตรฐาน
รวมทั้งยังสามารถนำพลังความร้อนสูญเสียจากกระบวนการผลิตกลับมาใช้ใหม่ได้อีกด้วย

ด้วยความตระหนักและการกำหนดแนวทางการบริหารจัดการผลกระทบด้านสิ่งแวดล้อมอย่างเข้มงวดและให้ความสำคัญอย่างยิ่ง
ในปี 2556 บริษัทย่อยทั้ง PMF และ PCI จึงได้รับการรับรองมาตรฐานอุตสาหกรรมสีเขียว
(Green Industry) ระดับที่ 3 จากกระทรวงอุตสาหกรรม
เป็นโรงงานที่มีการบริหารงานที่ได้มุ่งเน้นระบบสีเขียว (Green System)
หรือการบริหารจัดการสิ่งแวดล้อมอย่างเป็นระบบ มีการติดตาม ประเมินผล
และทบทวนเพื่อการพัฒนาอย่างต่อเนื่อง อีกทั้ง PMF ยังได้รับรางวัล CSR-DIW Award –
โครงการพัฒนาโรงงานอุตสาหกรรมให้มีความรับผิดชอบต่อสังคมอย่างมีส่วนรวมจากกรมโรงงานอุตสาหกรรม
กระทรวงอุตสาหกรรม อีกด้วย

3. ปัจจัยความเสี่ยง

3.1 ธุรกิจการจัดจำหน่ายสินค้า

  3.1.1 ความเสี่ยงจากการไม่ได้รับการต่ออายุสัญญาตัวแทนจำหน่ายสินค้า

ในธุรกิจการให้บริการเป็นตัวแทนจำหน่ายสินค้า บริษัทจะร่วมหารือแนวทางการดำเนินงานกับคู่ค้า
เพื่อให้มีเป้าหมายและประโยชน์ร่วมกันอย่างชัดเจนในระยะยาว
อย่างไรก็ดีสัญญาตัวแทนจำหน่ายสินค้าถือเป็นเครื่องมือสำคัญสำหรับธุรกิจด้านจัดจำหน่ายสินค้า
โดยสัญญาจะมีอายุระหว่าง 3-5 ปี และมีการกำหนดเงื่อนไขในการต่ออายุสัญญาไว้อย่างชัดเจน
บริษัทอาจมีความเสี่ยงจากการที่คู่สัญญาไม่ต่ออายุสัญญาหรือขอยกเลิกสัญญาเมื่อครบกำหนดของสัญญาและทำให้บริษัทสูญเสียรายได้จากการเป็นตัวแทนจำหน่ายสินค้านั้นๆ
นอกจากนี้ในการต่ออายุสัญญา
อาจมีโอกาสที่คู่สัญญาจะขอเปลี่ยนแปลงเงื่อนไขหรือข้อกำหนดของสัญญาที่ทำให้บริษัทเสียผลประโยชน์หรือได้รับผลตอบแทนที่ลดลง

จากแนวทางที่ได้ดำเนินงานร่วมกับคู่ค้าโดยมองประโยชน์ร่วมกันในระยะยาวดังกล่าวข้างต้น
ทำให้โอกาสที่บริษัทจะสูญเสียคู่ค้าจากการยกเลิก หรือไม่ต่ออายุสัญญาน้อยลง
นอกจากนี้บริษัทยังได้กระจายความเสี่ยงดังกล่าวโดยการจัดจำหน่ายสินค้าจากผู้ผลิตหลายรายและหลายตราสินค้า
ทั้งยังมีสินค้าที่ผลิตจากบริษัทย่อยเป็นสำคัญ

ในระยะที่ผ่านมา
บริษัทและผู้ผลิตหรือเจ้าของสินค้าที่เป็นคู่สัญญาได้มีการร่วมงานกันมาเป็นเวลานานจนเป็นพันธมิตรทางการค้า
อีกทั้งบริษัทได้ปฎิบัติตามข้อกำหนดและเงื่อนไขที่ระบุไว้ในสัญญาอย่างครบถ้วนมาโดยตลอด
จึงทำให้บริษัทได้รับความไว้วางใจในการต่ออายุสัญญา
รวมทั้งสามารถเจรจาเพื่อให้ได้รับอัตราผลตอบแทนที่เหมาะสมด้วย

  3.1.2 ความเสี่ยงจากสินค้าเก่าหรือหมดอายุ

  สินค้าที่บริษัทเป็นตัวแทนจำหน่ายเป็นสินค้าเพื่อการอุปโภคและบริโภค
  ซึ่งคุณภาพของสินค้าจะสัมพันธ์กับ

อายุของสินค้า บริษัทจึงมีความเสี่ยงหากสินค้าหมดอายุลงก่อนที่จะจำหน่ายสินค้าให้แก่ลูกค้า
อย่างไรก็ตาม
บริษัทมีการกำหนดนโยบายและระบบในการบริหารควบคุมการหมุนเวียนของสินค้าที่วางจำหน่ายตามร้านค้าต่างๆ
ให้มีความสดใหม่อยู่ตลอดเวลาโดยมีแผนงานเพื่อควบคุมอายุสินค้าตั้งแต่การจัดเก็บ
การขนส่งให้ร้านค้า การหมุนเวียนของสินค้าในตลาด
รวมทั้งให้พนักงานขายสินค้าออกสำรวจสินค้าตามร้านค้าต่างๆอย่างสม่ำเสมอ
เพื่อให้ทราบความเคลื่อนไหวของสินค้าและเป็นการควบคุมดูแลอายุของสินค้าให้เป็นไปตามนโยบายที่กำหนดไว้

3.1.3 ความเสี่ยงจากการจัดจำหน่ายในช่องทางการค้าปลีกสมัยใหม่

ปัจจุบันช่องทางการค้าปลีกสมัยใหม่ (Modern Trade) อันได้แก่ร้านสะดวกซื้อ ห้างดิสเคาน์สโตร์
ห้าง Cash&Carry
มีการเติบโตอย่างรวดเร็วและมีบทบาทมากขึ้นเรื่อยๆสำหรับธุรกิจสินค้าอุปโภคบริโภค
และมีสภาวะการแข่งขันที่รุนแรง มีการใช้กลยุทธ์ด้านราคาในการแข่งขันเพื่อดึงดูดผู้บริโภค
ประกอบกับอำนาจต่อรองที่มากขึ้นจากการรวมตัวกันของห้าง Modern Trade ต่างๆ
ซึ่งเป็นปัจจัยที่ทำให้มีการเรียกร้องค่าใช้จ่ายในอัตราที่เพิ่มขึ้น
ส่งผลให้บริษัทคู่ค้าต้องรับภาระการแข่งขันและค่าใช้จ่ายที่เพิ่มขึ้นจากการเรียกร้องการให้ส่วนลดการค้าที่สูงขึ้นของห้าง
เกิดเป็นต้นทุนการขาย หรือต้นทุนการตลาดที่สูงขึ้น
บริษัทจึงมีการกำหนดแผนงานเพื่อสร้างความสมดุลของสัดส่วนการขายระหว่างช่องทางการค้าปลีกสมัยใหม่และการค้าปลีกแบบดั้งเดิม
(Traditional Trade) ให้เกิดความเหมาะสม
รวมทั้งควบคุมดูแลการบริหารการใช้จ่ายในแต่ละช่องทางให้เกิดประสิทธิภาพสูงสุด
มีการวางแผนการขายและวิเคราะห์การใช้งบประมาณ/ผลตอบแทน/ติดตาม/ประเมินและวางแผนการขายเป็นรายห้าง
นอกจากนี้ยังมีการพัฒนาและฝึกอบรมทักษะการเจรจาต่อรองและความรู้ที่เกี่ยวข้องให้กับพนักงานอีกด้วย

  3.2 ธุรกิจการผลิตผลิตภัณฑ์อาหาร

  3.2.1 ความเสี่ยงจากความผันผวนของราคาและปริมาณวัตถุดิบ

ผลิตภัณฑ์ของบริษัทย่อยต้องพึ่งพาวัตถุดิบหลัก ได้แก่ ปลาทูน่า และเนื้อปลาบดแช่แข็ง
โดยวัตถุดิบดังกล่าวมาจากธรรมชาติ ทำให้ปริมาณของวัตถุดิบขึ้นกับฤดูกาล สภาพดินฟ้าอากาศ
ปรากฏการณ์ทางธรรมชาติ ภัยธรรมชาติ เป็นต้น
รวมทั้งราคามีการขึ้น/ลงตามระดับอุปสงค์และอุปทานในตลาด
อีกทั้งราคาวัตถุดิบดังกล่าวยังอาจได้รับผลกระทบโดยอ้อมจากปัจจัยภายนอกต่างๆที่ไม่อาจควบคุมได้
อันได้แก่ ราคาน้ำมัน การปรับขึ้นค่าแรงตามนโยบายของภาครัฐ
หรือแม้กระทั้งกฎหมายและกฎระเบียบใหม่ๆของประเทศคู่ค้า
ก็ล้วนส่งผลให้มีการเปลี่ยนแปลงราคาซื้ออย่างรวดเร็ว
และส่งผลต่อเนื่องต่อต้นทุนการผลิตของบริษัทย่อย
ดังนั้นการบริหารจัดการต้นทุนวัตถุดิบอย่างมีประสิทธิภาพของบริษัทย่อย
จะช่วยลดความเสี่ยงจากความผันผวนของวัตถุดิบลงได้
โดยผู้เกี่ยวข้องในการสั่งซื้อวัตถุดิบจะติดตามข้อมูลข่าวสารต่างๆ อย่างใกล้ชิด
ประกอบกับประสบการณ์และความเชี่ยวชาญในการดำเนินธุรกิจมาเป็นเวลานาน
ทำให้สามารถคาดการณ์และตัดสินใจได้อย่างรวดเร็วภายใต้การเปลี่ยนแปลงที่เกิดขึ้น
มีการวางแผนการผลิตและสำรองวัตถุดิบให้อยู่ในปริมาณและราคาที่เหมาะสม
มีการวางแผนการทำงานร่วมกับคู่ค้าในระยะยาวด้วยการพัฒนาคุณภาพวัตถุดิบร่วมกัน
มีการพัฒนาวัตถุดิบใหม่ๆร่วมกับคู่ค้า
ตลอดจนมีการจัดหาแหล่งวัตถุดิบที่มีคุณภาพเพิ่มเติมทั้งในและต่างประเทศด้วย

  3.2.2 ความเสี่ยงจากอัตราแลกเปลี่ยน

บริษัทและบริษัทย่อยมีรายได้จากการส่งออกร้อยละ 22.82 ของรายได้รวมในปี 2556
โดยรายได้ส่วนใหญ่เป็นสกุลเงินดอลล่าร์สหรัฐเป็นหลัก ดังนั้น
กิจการจึงมีความเสี่ยงจากอัตราแลกเปลี่ยน
โดยเฉพาะอย่างยิ่งในกรณีที่อัตราแลกเปลี่ยนมีความผันผวนค่อนข้างมากอันจะส่งผลกระทบต่อรายได้และกำไร
อย่างไรก็ตาม บริษัทมีค่าใช้จ่ายเป็นเงินสกุลต่างประเทศ อันได้แก่
ค่าวัตถุดิบและวัสดุหีบห่อที่ต้องนำเข้าจากต่างประเทศ
ทำให้บริษัทลดความเสี่ยงในเรื่องขาดทุนจากอัตราแลกเปลี่ยนได้ระดับหนึ่งโดยการวางแผนการจ่ายชำระค่าสินค้าในเวลาเดียวกันกับการรับชำระค่าสินค้า
(Natural Hedge) นอกจากนี้ บริษัทยังมีวงเงินซื้อขายอัตราแลกเปลี่ยนล่วงหน้า (Forward
Contract) จากสถาบันการเงินที่เพียงพอต่อการป้องกันความเสี่ยง
อีกทั้งบริษัทยังได้มีการติดตามข่าวสารที่เกี่ยวข้องอย่างใกล้ชิด
และมีการเปิดบัญชีเงินฝากสกุลเงินตราต่างประเทศ (Foreign Currency Deposit - FCD)
เป็นสกุลเงินดอลล่าร์สหรัฐเพื่อลดความเสี่ยงจากความผันผวนของอัตราแลกเปลี่ยนด้วย

  3.2.3 ความเสี่ยงจากการพึ่งพิงลูกค้ารายใหญ่และตลาดส่งออกในประเทศญี่ปุ่น

ในปีที่ผ่านมาบริษัทย่อย-บริษัทพรีเมียร์ แคนนิ่ง อินดัสตรี้ จำกัด (PCI) ซึ่งส่งออกผลิตภัณฑ์ปลาทูน่า
และอาหารสำหรับสัตว์เลี้ยง (Pet Food)
ได้รับผลกระทบจากภาวะวิกฤตเศรษฐกิจที่เกิดขึ้นโดยเฉพาะอย่างยิ่งประเทศญี่ปุ่นซึ่งเป็นลูกค้าหลักที่ได้รับผลกระทบจาก0ภาวะเศรษฐกิจถดถอยและนโยบายลดค่าเงินเยนของรัฐบาลญี่ปุ่น
ส่งผลให้การส่งออกสินค้าไปยังประเทศญี่ปุ่นมีปริมาณลดลง อย่างไรก็ตาม
บริษัทย่อยมีนโยบายจะลดระดับการพึ่งพิงกลุ่มลูกค้ารายใหญ่
ด้วยการกระจายการขายสินค้าไปยังลูกค้าในประเทศอื่นๆในหลากหลายทวีปเพิ่มมากขึ้น
รวมทั้งมุ่งเน้นการสร้างและพัฒนาแบรนด์ที่เป็นของบริษัทเองให้มีความแข็งแกร่ง
ทั้งนี้เพื่อลดผลกระทบจากความเสี่ยงดังกล่าวข้างต้น อย่างไรก็ตาม
การฟื้นตัวทางเศรษฐกิจของประเทศญี่ปุ่นเริ่มมีแนวโน้มดีขึ้นในปลายปี 2556
และคำสั่งซื้อจากลูกค้าก็ยังคงมีแม้จะปริมาณลดลงอย่างเป็นสาระในปี 2556 ก็ตาม

3.2.4 ความเสี่ยงจากข้อตกลงทางการค้าระหว่างประเทศ

การทำข้อตกลงทางการค้า ทั้งการตกลงร่วมกันในกลุ่มทวีปหรือข้อตกลงเฉพาะประเทศต่อประเทศ
อาจไม่ก่อให้เกิดประโยชน์กับบริษัทขนาดกลางและบริษัทขนาดเล็กในการแข่งขันทางการค้า เช่น
การทำความตกลงหุ้นส่วนเศรษฐกิจไทย - ญี่ปุ่น JETEPA (Japan - Thailand Economic
Partnership Agreement)
เพื่อเปิดเสรีและอำนวยความสะดวกให้กับสินค้าและบริการระหว่างประเทศคู่เจรจามากขึ้นนั้น
อาจส่งผลให้บริษัทย่อยมีความเสี่ยงจากข้อตกลงดังกล่าวโดยเฉพาะอย่างยิ่งกฎว่าด้วยถิ่นกำเนิดของสินค้า
(Rule of Origin) ซึ่งระบุว่า
ปลาทูน่าที่จับได้ต้องจับโดยเรือประมงที่มีสัญชาติไทยหรือจับโดยเรือประมงที่ขึ้นทะเบียนเป็นสมาชิกของ
IOTC (Indian Ocean Tuna Catching) รวมทั้งไม่มีปลาทูน่าครีบเหลือง (Yellow Fin)
ในน่านน้ำของประเทศไทย
ทำให้ปริมาณปลาทูน่าที่จับได้และการขอใช้สิทธิว่าด้วยแหล่งกำเนิดสินค้าดังกล่าวมีข้อจำกัด
ส่งผลให้ผลิตภัณฑ์ปลาทูน่าของบริษัทย่อยที่ส่งไปขายยังประเทศญี่ปุ่นอาจไม่ได้รับประโยชน์จากข้อตกลงดังกล่าวมากนักและอาจมีผลทำให้รายได้จากการส่งออกปลาทูน่าของบริษัทไปญี่ปุ่นลดลง
บริษัทได้พยายามพัฒนากลยุทธ์ในการดำเนินธุรกิจให้สอดคล้องกับกฎระเบียบต่างๆ
มีการติดตามความคืบหน้าของกฎระเบียบต่างๆอย่างใกล้ชิด ร่วมทำงานกับหน่วยงานราชการ อาทิ
กรมประมง กรมปศุสัตว์ และคู่ค้าอย่างใกล้ชิด และขยายฐานลูกค้าการส่งออกไปประเทศอื่นๆมากขึ้น
โดยใช้วัตถุดิบที่มีแหล่งกำเนิดภายในประเทศ เพื่อกระจายความเสี่ยงดังกล่าว

3.2.5 ความเสี่ยงด้านภาพลักษณ์และชื่อเสียงขององค์กร

ภาพลักษณ์และชื่อเสียงขององค์กรเป็นปัจจัยหนึ่งที่มีความสำคัญอย่างยิ่งต่อความสำเร็จขององค์กร
มีผลต่อความเชื่อมั่นของผู้มีส่วนได้เสียของทั้งบริษัทและบริษัทย่อย ซึ่งหมายความรวมถึง ผู้ถือหุ้น
ผู้ลงทุน ผู้ขายสินค้าและบริการให้บริษัทและบริษัทย่อย ผู้ซื้อและรับบริการจากบริษัทและบริษัทย่อย
หากบริษัทมีภาพลักษณ์ที่ไม่ดีหรือไม่เหมาะสม
อาจส่งผลกระทบต่อความเชื่อถือและไว้วางใจในองค์กรของผู้มีส่วนได้เสียได้
เพื่อลดความเสี่ยงในด้านภาพลักษณ์และชื่อเสียงขององค์กร
บริษัทและบริษัทย่อยจึงให้ความสำคัญและถือปฎิบัติอย่างเคร่งครัดในเรื่อง การกำกับดูแลกิจการที่ดี
การปฎิบัติตามกฎหมาย/กฎระเบียบ/ข้อบังคับต่างๆที่เกี่ยวข้อง
ความรับผิดชอบต่อสังคมและสิ่งแวดล้อม การเปิดเผยข้อมูลของบริษัทให้มีความชัดเจน
ถูกต้องและเหมาะสม มีความโปร่งใส ตรวจสอบได้
รวมทั้งมีการกำหนดแนวปฎิบัติในเรื่องของผู้มีอำนาจในการให้ข้อมูลแก่สาธารณะอีกด้วย

4. ทรัพย์สินที่ใช้ในการประกอบธุรกิจ

  4.1 สินทรัพย์ถาวรหลักที่บริษัทและบริษัทย่อยใช้ในการประกอบธุรกิจ

1. สินทรัพย์ถาวรที่ใช้ในการประกอบธุรกิจ

  บริษัท พรีเมียร์ มาร์เก็ตติ้ง จำกัด (มหาชน) :

ประเภทธุรกิจ : จัดจำหน่ายและเป็นตัวแทนจำหน่ายสินค้าอุปโภคและบริโภค

ที่ตั้งสำนักงาน : เลขที่ 1 พรีเมียร์คอร์เปอเรทปาร์ค ซอยพรีเมียร์ 2 ถนนศรีนครินทร์

แขวงหนองบอน เขตประเวศ กรุงเทพมหานคร 10250

  บริษัท พี.เอม.ฟูด จำกัด :

ประเภทธุรกิจ : ผลิตปลาสวรรค์ตรา “ทาโร”

ที่ตั้งโรงงาน : เลขที่ 505 หมู่ที่ 9 ตำบลหนองกี่ อำเภอกบินทร์บุรี จังหวัดปราจีนบุรี 25110

  บริษัท พรีเมียร์ แคนนิ่ง อินดัสตรี้ จำกัด :

ประเภทธุรกิจ : ผลิตซอสมะเขือเทศและซอสพริก “คิงส์ คิทเช่น” ผลิตปลาทูน่าสำเร็จรูปบรรจุถุง

  (Pouch) และบรรจุกระป๋องผลิตภัณฑ์ปลาทูน่าทำเป็นอาหารสำหรับสัตว์เลี้ยง

  (Pet Food) และผลิตอาหารทะเล (Sea Food) สำเร็จรูปอื่นๆสำหรับอาหารคนและ

  สัตว์เลี้ยง

ที่ตั้งโรงงาน : เลขที่ 326 หมู่ที่ 1 ถนนรัตนราช ตำบลบางบ่อ อำเภอบางบ่อ

จังหวัดสมุทรปราการ 10560

  บริษัท พรีเมียร์ โฟรเซ่น โพรดักส์ จำกัด :

ประเภทธุรกิจ : ผลิตอาหารสำเร็จรูปแช่แข็ง และให้บริการรับฝากแช่ผลิตภัณฑ์ในห้องเย็น

ที่ตั้งโรงงาน : เลขที่ 98/1 หมู่ที่ 12 ซอยวัดบางพลีใหญ่ ถนนบางนา-ตราด ก.ม. 13

ตำบลบางพลีใหญ่ อำเภอบางพลี จังหวัดสมุทรปราการ 10540

(หน่วย : พันบาท)

+-----------------+-------------------------+-----------+-------------+
| ประ             | ลักษณะกรรมสิทธิ์            | มูลค่าตามบัญ | ภาระผูกพัน    |
| เภท/ลักษณะสินทรัพย์ |                         | ชีสุทธิตามงบ |             |
|                 |                         | การเงินรวม |             |
|                 |                         |           |             |
|                 |                         | ณ วันที่ 31  |             |
|                 |                         | ธันวาคม    |             |
|                 |                         | 2556      |             |
+=================+=========================+===========+=============+
| 1.              | บจ.พี.เอม.ฟูด             | 284,621   | ค้ำประกันว    |
| ที่ดินและส่วนปรับปรุง |                         |           | งเงินสินเชื่อที่ไ |
|                 | - 1 แปลง จำนวน 24 ไร่    |           | ด้รับจากสถาบัน |
| ที่ดิน             |                         |           | การเงิน^(1/) |
|                 | บจ.พรีเมียร์ แคนนิ่ง อินดัสตรี้  |           |             |
|                 |                         |           |             |
|                 | - 2 แปลง จำนวน 5,136.5  |           |             |
|                 | ตรว. และ                |           |             |
|                 |                         |           |             |
|                 | 9,628 ตรว.              |           |             |
|                 |                         |           |             |
|                 | บจ.พรีเมียร์ โฟร่เซ่น        |           |             |
|                 |                         |           |             |
|                 | - 1 แปลง จำนวน 24 ไร่ 1  |           |             |
|                 | งาน 89 ตรว.             |           |             |
|                 |                         |           |             |
|                 | เป็นเจ้าของ               |           |             |
+-----------------+-------------------------+-----------+-------------+
| 1.  อาคาร       | บริษัท พรีเมียร์ มาร์เก็ตติ้ง    | 63,449    | ค้ำประกันว    |
|     สิ่งปลูกสร้าง   | จำกัด (มหาชน)            |           | งเงินสินเชื่อที่ไ |
|     และ         |                         |           | ด้รับจากสถาบัน |
|                 | บจ.พี.เอม.ฟูด             |           | การเงิน^(1/) |
|   ส่ว            |                         |           |             |
| นปรับปรุงอาคารเช่า | บจ.พรีเมียร์ แคนนิ่ง อินดัสตรี้  |           |             |
|                 |                         |           |             |
|                 | บจ.พรีเมียร์ โฟร่เซ่น        |           |             |
|                 |                         |           |             |
|                 | เป็นเจ้าของ               |           |             |
+-----------------+-------------------------+-----------+-------------+
| 2.  เครื่องจักร    | บริษัท พรีเมียร์ มาร์เก็ตติ้ง    | 88,808    | ค้ำประกันว    |
|     เครื่องมือ และ | จำกัด (มหาชน)            |           | งเงินสินเชื่อที่ไ |
|                 |                         |           | ด้รับจากสถาบัน |
|   อุปกรณ์         | บจ.พี.เอม.ฟูด             |           | การเงิน^(1/) |
|                 |                         |           |             |
|                 | บจ.พรีเมียร์ แคนนิ่ง อินดัสตรี้  |           |             |
|                 |                         |           |             |
|                 | บจ.พรีเมียร์ โฟร่เซ่น        |           |             |
|                 |                         |           |             |
|                 | เป็นเจ้าของ               |           |             |
+-----------------+-------------------------+-----------+-------------+
| 4.              | บริษัท พรีเมียร์ มาร์เก็ตติ้ง    | 2,821     | -           |
| เคร             | จำกัด (มหาชน)            |           |             |
| ื่องตกแต่งและเครื่อง |                         |           |             |
|                 | บจ.พี.เอม.ฟูด             |           |             |
| ใช้สำนักงาน       |                         |           |             |
|                 | บจ.พรีเมียร์ แคนนิ่ง อินดัสตรี้  |           |             |
|                 |                         |           |             |
|                 | บจ.พรีเมียร์ โฟร่เซ่น        |           |             |
|                 |                         |           |             |
|                 | เป็นเจ้าของ               |           |             |
+-----------------+-------------------------+-----------+-------------+
| 5. ยานพาหนะ     | บริษัท พรีเมียร์ มาร์เก็ตติ้ง    | 382       | -           |
|                 | จำกัด (มหาชน)            |           |             |
|                 |                         |           |             |
|                 | บจ.พี.เอม.ฟูด             |           |             |
|                 |                         |           |             |
|                 | บจ.พรีเมียร์ แคนนิ่ง อินดัสตรี้  |           |             |
|                 |                         |           |             |
|                 | บจ.พรีเมียร์ โฟร่เซ่น        |           |             |
|                 |                         |           |             |
|                 | เป็นเจ้าของ               |           |             |
+-----------------+-------------------------+-----------+-------------+
| รวม             |                         | 440,081   |             |
+-----------------+-------------------------+-----------+-------------+

^(1/) ที่ดิน อาคารและเครื่องจักรของบริษัทย่อย
ค้ำประกันวงเงินสินเชื่อที่ได้รับจากสถาบันการเงินจำนวนรวม 269 ล้านบาท

  2. สินทรัพย์ไม่มีตัวตน

ณ วันที่ 31 ธันวาคม 2556
บริษัทและบริษัทย่อยเป็นเจ้าของเครื่องหมายการค้าในประเทศและต่างประเทศ

ดังนี้

  ---------------------------------- ------------------------------------
  เครื่องหมายการค้า                     กรรมสิทธิ์

  1. ตราสินค้าทาโร                     บริษัท พี.เอม.ฟูด จำกัด

  2. ตราสินค้าคอริฟินซี                   บริษัท พรีเมียร์ มาร์เก็ตติ้ง จำกัด (มหาชน)

  3. ตราสินค้าคอริฟินซี – พลัส             บริษัท พรีเมียร์ มาร์เก็ตติ้ง จำกัด (มหาชน)

  4. ตราสินค้าคิงส์ คิทเช่น                บริษัท พรีเมียร์ โฟรเซ่น โพรดักส์ จำกัด
  ---------------------------------- ------------------------------------

  หนังสือสำคัญแสดงการจดทะเบียนเครื่องหมายการค้าจะมีอายุ 10 ปีนับจากวันจดทะเบียน
  และอาจต่ออายุได้คราว

ละ 10 ปี ซึ่งที่ผ่านมาบริษัทและบริษัทย่อยได้ทำการต่ออายุมาโดยตลอด

  3. สัญญาเช่า

บริษัททำสัญญาเช่าพื้นที่อาคาร / คลังสินค้าเพื่อใช้เป็นที่ตั้งสำนักงานและเก็บรักษาสินค้า
โดยทำสัญญาเช่ากับบุคคลที่เกี่ยวข้องกันกับบริษัท (การเช่าพื้นที่สำนักงาน)
และบุคคลที่ไม่มีความเกี่ยวข้องกันกับบริษัท(การเช่าพื้นที่คลังสินค้า) โดยมีรายละเอียดของสัญญาเช่า
ดังนี้

+---+-------------+---------------+-------------------+----------+-----+
|   | สำนักงาน     | คู่สัญญา         | สถานที่เช่า          | ระยะเว   | พื้นที่ |
|   |             |               |                   | ลาการเช่า |     |
|   |             |               |                   |          | (   |
|   |             |               |                   |          | ตร. |
|   |             |               |                   |          | ม.) |
+===+=============+===============+===================+==========+=====+
| 1 | สำนักงานบริษัท | บริษัท เสรี      | เลขที่ 1            | 20 ปี     | 2   |
| . | พรีเมียร์      | พร็อพเพอร์ตี้ส์    | พ                 |          | ,17 |
|   | มาร์เก็ตติ้ง    | โฮลดิ้ง จำกัด    | รีเมียร์คอร์ปอเรทปาร์ค | (4       | 4.5 |
|   | จำกัด        |               | ซอยพรีเมียร์ 2       | มิ.ย.2553 |     |
|   | (มหาชน)     |               | ถนนศรีนครินทร์       | ถึง 3     |     |
|   |             |               | แขวงหนองบอน       | ม        |     |
|   |             |               | เขตประเวศ กรุงเทพฯ | ิ.ย.2573) |     |
+---+-------------+---------------+-------------------+----------+-----+
| 2 | คลังสินค้า*    | บริษัท ทรานส์    | 33/9 หมู่ที่ 1        | 1 ปี      | 5,  |
| . |             | โลจิสติกส์ จำกัด  | ท                 |          | 100 |
|   |             |               | างหลวงพิเศษหมายเลข | (1       |     |
|   |             |               | 36                | ม.ค.2553 |     |
|   |             |               | (ถนนกรุงเทพ-ชลบุรี   | ถึง 31    |     |
|   |             |               | สายใหม่)           | ธ        |     |
|   |             |               | แขวงคลองสามประเวศ | .ค.2553) |     |
|   |             |               | เขตลาดกระบัง       |          |     |
|   |             |               | กรุงเทพฯ           |          |     |
+---+-------------+---------------+-------------------+----------+-----+

*สัญญาสามารถต่ออายุโดยอัตโนมัติได้คราวละ 1 ปี

4.2 นโยบายการลงทุน

นอกจากบริษัทย่อยที่มีอยู่ในปัจจุบันแล้ว บริษัทยังไม่มีนโยบายที่จะลงทุนเพิ่มเติมในธุรกิจอื่น

5. ข้อพิพาททางกฎหมาย

ณ วันที่ 31 ธันวาคม 2556 บริษัทและบริษัทย่อยไม่มีข้อพิพาททางกฎหมาย
ที่ก่อให้เกิดผลเสียหายต่อบริษัทและบริษัทย่อยที่มีจำนวนสูงกว่าร้อยละ 5 ของส่วนของผู้ถือหุ้น
และไม่มีข้อพิพาททางกฎหมายอื่นใดที่อาจก่อให้เกิดผลกระทบต่อการดำเนินธุรกิจอย่างมีนัยสำคัญ

6. ข้อมูลทั่วไป

6.1 ข้อมูลทั่วไป

บริษัท พรีเมียร์ มาร์เก็ตติ้ง จำกัด (มหาชน) : เลขทะเบียนบริษัท 0107550000122

สถานที่ตั้ง : เลขที่ 1 พรีเมียร์คอร์เปอเรทปาร์ค ซอยพรีเมียร์ 2

ถนนศรีนครินทร์ แขวงหนองบอน เขตประเวศ

กรุงเทพมหานคร 10250

โทรศัพท์ : 0-2301-1600, 0-2301-1700

โทรสาร : 0-2301-1711

Home Page : www.premier-marketing.co.th

ประเภทธุรกิจ : ดำเนินธุรกิจจัดจำหน่ายและเป็นตัวแทนจำหน่าย สินค้าอุปโภคและบริโภค

ทุนจดทะเบียน : 650,000,000 บาท

จำนวนหุ้นสามัญที่ออกจำหน่ายแล้ว : 650,000,000 หุ้น

หุ้นทุนซื้อคืน : ณ วันที่ 31 ธันวาคม 2556 บริษัทมีหุ้นทุนซื้อคืน

จำนวน 51,754,700 หุ้น

นิติบุคคลที่บริษัทถือหุ้นตั้งแต่ร้อยละ 10 ขึ้นไป

1) บริษัท พี.เอม.ฟูด จำกัด : เลขทะเบียนบริษัท 0105525019069

สถานที่ตั้ง : เลขที่ 1 พรีเมียร์คอร์เปอเรทปาร์ค ซอยพรีเมียร์ 2

ถนนศรีนครินทร์ แขวงหนองบอน เขตประเวศ

กรุงเทพมหานคร 10250

ที่ตั้งโรงงาน : เลขที่ 505 หมู่ที่ 9 ตำบลหนองกี่

อำเภอกบินทร์บุรี จังหวัดปราจีนบุรี 25110

โทรศัพท์ : 037-204417 – 20, 037-204314 - 6

โทรสาร : 037-204416

ประเภทธุรกิจ : ผลิตปลาสวรรค์ตรา “ทาโร”

ทุนจดทะเบียน : 8,750,000 บาท

จำนวนหุ้นสามัญที่ออกจำหน่ายแล้ว : 875,000 หุ้น

จำนวนหุ้นที่บริษัทถืออยู่ : 874,994 หุ้น

2) บริษัท พรีเมียร์ แคนนิ่ง อินดัสตรี้ จำกัด : เลขทะเบียนบริษัท 0105528034204

สถานที่ตั้ง : เลขที่ 1 พรีเมียร์คอร์เปอเรทปาร์ค ซอยพรีเมียร์ 2

ถนนศรีนครินทร์ แขวงหนองบอน เขตประเวศ

กรุงเทพมหานคร 10250

ที่ตั้งโรงงาน : เลขที่ 326 หมู่ที่ 1 ถนนรัตนราช ตำบลบางบ่อ

อำเภอบางบ่อ จังหวัดสมุทรปราการ 10560

โทรศัพท์ : 0-2338-1327 - 31

โทรสาร : 0-2338-1102

ประเภทธุรกิจ : ผลิตซอสมะเขือเทศและซอสพริก “คิงส์ คิทเช่น”

ผลิตปลาทูน่าสำเร็จรูปบรรจุถุง (Pouch) และบรรจุ

  กระป๋องผลิตภัณฑ์ปลาทูน่าทำเป็นอาหารสำหรับสัตว์เลี้ยง (Pet Food) และผลิตอาหารทะเล
  (Sea Food)สำเร็จรูปอื่นๆสำหรับอาหารคนและสัตว์เลี้ยง

ทุนจดทะเบียน : 93,000,000 บาท

จำนวนหุ้นสามัญที่ออกจำหน่ายแล้ว : 930,000 หุ้น

จำนวนหุ้นที่บริษัทถืออยู่ : 929,994 หุ้น

3) บริษัท พรีเมียร์ โฟรเซ่น โพรดักส์ จำกัด : เลขทะเบียนบริษัท 0105531062655

สถานที่ตั้ง : เลขที่ 1 พรีเมียร์คอร์เปอเรทปาร์ค ซอยพรีเมียร์ 2

ถนนศรีนครินทร์ แขวงหนองบอน เขตประเวศ

กรุงเทพมหานคร 10250

ที่ตั้งโรงงาน : เลขที่ 98/1 หมู่ที่ 12 ซอยวัดบางพลีใหญ่

ถนนบางนา-ตราด ก.ม. 13 ตำบลบางพลีใหญ่

อำเภอบางพลี จังหวัดสมุทรปราการ 10540

โทรศัพท์ : 0-2317-1134 – 6, 0-2317-1140 - 1

โทรสาร : 0-2317-1450

ประเภทธุรกิจ : ผลิตอาหารสำเร็จรูปแช่แข็ง และให้บริการรับฝากแช่

ผลิตภัณฑ์ในห้องเย็น

ทุนจดทะเบียน : 230,000,000 บาท

จำนวนหุ้นสามัญที่ออกจำหน่ายแล้ว : 230,000 หุ้น

จำนวนหุ้นที่บริษัทถืออยู่ : 229,994 หุ้น

4) บริษัท พรีเมียร์ เอ็นเตอร์ไพรซ์ จำกัด (มหาชน) : เลขทะเบียนบริษัท 0107536001150

ที่ตั้งสำนักงานใหญ่ : เลขที่ 1 พรีเมียร์คอร์เปอเรทปาร์ค ซอยพรีเมียร์ 2

ถนนศรีนครินทร์ แขวงหนองบอน เขตประเวศ

กรุงเทพมหานคร 10250

โทรศัพท์ : 0-2301-1569

โทรสาร : 0-2748-2063

Homepage : www.pe.premier.co.th

ประเภทธุรกิจ : ดำเนินธุรกิจด้านการลงทุนในธุรกิจบริการทางการเงิน ได้แก่
ธุรกิจการบริการรถเช่าเพื่อการดำเนินงาน

(Operating Lease) ธุรกิจนายหน้าประกันวินาศภัย

ธุรกิจการให้บริการสินเชื่อเพื่อธุรกิจต่างๆและธุรกิจการ

ให้บริการจัดการสินเชื่อ

ทุนจดทะเบียน : 1,612,152,709 บาท
จำนวนหุ้นสามัญที่ออกจำหน่ายแล้ว : 800,000,000 หุ้น

6.2 ข้อมูลสำคัญอื่น

1) นายทะเบียนหลักทรัพย์

บริษัท ศูนย์รับฝากหลักทรัพย์ (ประเทศไทย) จำกัด

อาคารตลาดหลักทรัพย์แห่งประเทศไทย

เลขที่ 62 ถนนรัชดาภิเษก แขวงคลองเตย เขตคลองเตย กรุงเทพฯ 10110

โทรศัพท์ 0-2229-2800

โทรสาร 0-2654-5599

2) ผู้สอบบัญชีประจำปี 2556

นางชลรส สันติอัศวราภรณ์ ผู้สอบบัญชีรับอนุญาตเลขที่ 4523 หรือ

นายศุภชัย ปัญญาวัฒโน ผู้สอบบัญชีรับอนุญาตเลขที่ 3930 หรือ

นายกฤษดา เลิศวนา ผู้สอบบัญชีรับอนุญาตเลขที่ 4958

บริษัท สำนักงาน เอินส์ท แอนด์ ยัง จำกัด

อาคารเลครัชดา ชั้น 33 เลขที่ 193/136-137 ถนนรัชดาภิเษกตัดใหม่ กรุงเทพฯ 10110

โทรศัพท์ 0-2264-0777, 0-2261-9190

โทรสาร 0-2264-0789 - 90, 0-2661-9192

3) ที่ปรึกษากฎหมาย

- ไม่มี -

4) ที่ปรึกษาหรือผู้จัดการภายใต้สัญญาการจัดการ

สัญญาจ้างบริหารและให้คำปรึกษาธุรกิจ

บริษัท พรีเมียร์ ฟิชชั่น แคปปิตอล จำกัด

เลขที่ 1 พรีเมียร์ คอร์เปอเรทปาร์ค ซอยพรีเมียร์ 2 ถนนศรีนครินทร์

แขวงหนองบอน เขตประเวศ กรุงเทพฯ 10250

โทรศัพท์ 0-2301-1000

โทรสาร 0-2398-1188